Чоршанба куни Россия телеканалининг прайм-таймида берилган “Махсус мухбир” дастурида журналист Александр Рогаткиннинг “Бегоналар?” филми намойиш ва муҳокама қилинди.\n“Бегоналар?” филми Россиядаги ўзбек меҳнат муҳожирлари ҳақида.\nДастурни “ Кремлнинг вазифадор мухбири” дея номи чиққан Аркадий Мамонтов олиб борди.\nБундан олдин НТВ телеканали Санкт-Петербургдаги ўзбек муҳожирлари ҳақидаги кўрсатувни эфирга узатди.\nЎзлари ҳақидаги теледастурни томоша қилган меҳнат муҳожирларига кўра¸ иккала кўрсатув ҳам тоқатсизлик ва ксенофобия руҳида олиб борилган.\nКўрсатув иштирокчиси¸ мардикор шоир Ҳасан Хосов дастур давомида мигрантларга шароит яратилиши ҳақида гапиргани¸ аммо бу гаплари кесиб ташланганидан шикоят қилди.\nАйни шикоятни кўрсатувда қатнашган¸ Россиядаги муҳожирлар ҳуқуқларини ҳимоя қилувчи ташкилот фаоли Гавҳар Жўраева ҳам билдирди.\nҲар иккала фаолга кўра¸ кўрсатувда таниқли рус журналисти ва сиëсий арбоб Михаил Гусман меҳнат мардикорлари тарафини олиб гапирган.\nКўча супураëтганлар бегоналарми?\nКўрсатувда ўз филмини намойиш қилган журналист Александр Рогаткиндан¸ "Нега филмингизга “Бегоналар?” деб ном бердингиз?¸ деб сўрашди.\nРогаткин эса¸ "Россиядаги муҳожирларни бизники деб ҳисоблайдиган одам орамизда борми ўзи?" деб саволга савол билан жавоб қайтарди.\nРогаткинга кўра¸ бу филмдан мақсад Россияни мўр-малаҳдай босган муҳожирлар бегонами ëки бизникими¸ деган савол жавобини топишдир.\nРогаткин филми доира садолари остида "Mен яна озодман", деб куйлаëтган Санкт-Петребургда яшайдиган ўзбек ҳофизи Ихтиëр ижросидаги қўшиқ мисралари билан бошланади.\nБой ила хизматчи\nФилм бошида чимкентлик ўзбекни дўппослаëтган ўзбек кўрсатилади. Филмда айтилишича¸ бу муҳожир қулдорлик қилгани учун қамоқ жазосига ҳукм қилинган¸ калтак еган “қул” эса “рухсатсиз” қул бўлгани учун Россиядан бадарға қилинган.\nКўрсатув иштирокчиси шоир Ҳасан Хосовга кўра¸ бу филмдан мақсад муҲожирлар Россиядаги осудаликка халақит бермоқда¸ деган муждани рус жамоатчилигига етказишдир.\n-Улар ўзлари билан бирга муаммоларни ҳам олиб келмоқда¸ ўзбегу тожик бир бири билан уришар экан¸ икки ўртада бизнинг тинчимиз бузилмоқда деган фикр бор бу филмда¸ дейди Санкт-Петребургда арматурачи бўлиб ишлайдиган шоир Ҳасан Xосов.\n“Гастарбайтер”ни суратга олган гастарбайтер\nРогаткиннинг “Бегоналар?” филмида Россияда яшаб ижод қилаëтган киносанъаткор Юсуф Розиқов билан интерювю ҳам ўрин олган.\nЮсуф Розиқов “Гастарбайтер” деган филмни Россияда суратга олди. Филмда уруш қатнашчиси бўлган отахон “гастарбайтер” бўлиб Россияда зим-ғойиб бўлган ўғлини қидириб йўлга тушади. Урушда олган орденларини йўл харажати учун сотади.\nРозиқов¸ остин-устун бўлган империя фуқароларининг сарсон-саргардонлиги уларнинг айби эмас деган гапни айтишга уринади.\n- Розиқовнинг бу гапи чет эллик муҳожирларга тоқатсиз бўлган агрессив кўпчилик шовиқинига кўмилиб эшитилмай қолди¸ дейди кўрсатув иштирокчиси Ҳасан Хосов.\nМигрантлар ишғоли. Россиядаги ўзбек Флешмоби\nРоссиянинг яна бир етакчи телеканали НТВда намойиш қилинган дастур ана шундай номланди.\nБу дастурнинг ҳам Россиядаги муҳожирларга тоқатсиз руҳда экани айтилди.\nКўрсатув иштирокчилари Санкт-Петербург шаҳри ўзбек мигрантлари тарафидан ишғол қилингани ҳақида ташвиш билан гапиришади.\nКўрсатув ижодкорлари Хитой муҳожирлари АҚШда Чайна-Таунлар яратгани каби¸ ўзбеклар ҳам фақат ўзларидан иборат тизим яратиб бўлганидан ташвишга тушишади.\nТурли маълумотларга кўра, Россияда ҳозирда 15 миллионгача одам номашруъ тарзда ишлайди ва улардан тақрибан 700 мингтасигина ишлаш учун рухсатномага эгалар.\nНорасмий маълумотларга кўра¸ улардан 5 миллиони Ўзбекистон фуқаросидир.\nРоссия телеканналларида Путиннинг Ўзбекистон ташрифидан олдин чиқиш қилган арбоблар ўзбек мигрантларини Ўзбекистонга қайтариб юбориш зарурати ҳақида гапирмоқда.\nЎзбекистон режими учун мамлакатдаги ижтимоий-иқтисодий тарангликни назоратда ушлаб турган меҳнат муҳожирларининг ортга ҳайдалиши¸ аниқроғи улар юбораëтган пуллар оқимининг тўхтаб қолиши жиддий таҳдид ўлароқ янграши мумкин.\nРоссия телеканаллари ўзбек муҳожирларини "ҳайдади"


Туркия ТИВ: ҳукмрон партия халқ фикрини тушунди\n16:45 / 08.06.2015\nТуркияда ҳукмрон Адолат ва тараққиёт партияси сайловчиларнинг фикр-муносабатини тушунди ва, тегишли хулосалар чиқариб, шунга яраша хатти-ҳаракатларни амалга оширади. Бу ҳақда мамлакат ташқи ишлар вазири Мавлуд Човушўғли сайлов якунлари бўйича журналистларга берган баёнотида айтиб ўтди.\n“Барча партиялар ўз ишини бажариши ва жавобгарликни ҳис қилиши керак. Биз халқнинг фикрини тушундик, улар буни ўз қарорлари билан кўрсатиб беришди, ҳукуматнинг кейинги мажлисида биз бу масалани кўриб чиқамиз”, – унинг сўзларини келтиради РИА Новости.\nЭслатиб ўтамиз, Туркияда бўлиб ўтган парламент сайловлари натижаларига кўра, Адолат ва тараққиёт партияси 40.94 фоиз олиб, 550 ўриндан 259тасига эга чиқди. У ҳукуматни мустақил равишда шакллантириш учун етарли даражада овоз тўплай олмади ва ҳукмрон партия мақомидан маҳрум бўлди.


«Халқ банки» Бўка филиали бошқарувчисининг биринчи ўринбосарига нисбатан жиноят иши қўзғатилди » Ўзбекистон янгиликлари – Zamin.uz\n«Халқ банки» Бўка филиали бошқарувчисининг биринчи ўринбосарига нисбатан жиноят иши қўзғатилди\n26 сен, 14:35 1 096 Жамият\nДепартаментнинг Бўка тумани бўлими томонидан тадбиркорлик субъектлари ҳуқуқ ва манфаатларини ҳимоя қилиш юзасидан текшириш ўтказилган. Бу ҳақда Бош прокуратура хабар бермоқда.\nУнда АТ “Халқ банки” Бўка филиали бошқарувчисининг 1-ўринбосари З.Х. тумандаги “М-Б” деҳқон хўжалигига тегишли бўлган муҳр, штамп ва бошқа ҳужжатларини алдов йўли билан қўлга киритиб, акаси В.Х. билан олдиндан тил бириктириб, сохта шартномалар тузиб ва банк ҳужжатларини сохталаштириб, жами 7 млрд. 1 млн. сўм товар айланмасини амалга ошириб, 1 млрд. 3 млн. сўм солиқ ва бошқа мажбурий тўловларни тўлашдан қасддан бўйин товлаб келганлиги аниқланган.\nШунингдек, З.Х. мансаб ваколатини суиистеъмол қилиб, онаси ва амакиси номига 15 млн. сўмдан жами 30 млн. сўм имтиёзли кредит расмийлаштириб, мазкур пул маблағларини “М-Б” деҳқон хўжалиги ҳисоб-рақамига ўтказиб, ўзлаштириш йўли билан талон-торож қилган.\nБундан ташқари, З.Х. ва бошқалар 317,7 млн. сўм пул маблағларини молиявий ёрдам сифатида турли хўжалик юритувчи субъектларга ўтказиб нақдлаштириб олганлиги, АТ “Халқ банки”нинг лотереяларини олиш учун “М-Б” деҳқон хўжалиги ҳисобидан 141,4 млн. сўмни ўтказиб, лотереяларни бозорларда нақд пулга сотганлиги аниқланиб, жами 459,1 млн. сўм нақд пул маблағларини банк муассасасига топширмасдан, автомашина сотиб олиш учун олинган кредит тўловларини тўлашга ва турар жой сотиб олишга сарфлаб, жиноий фаолиятдан олинган даромадларни легаллаштирганлар.\nМазкур ҳолатлар юзасидан З.Х. ва бошқаларга нисбатан ЖКнинг 167-моддаси, 168-моддаси, 179-моддаси, 209-моддаси ва 243-моддалар билан жиноят иши қўзғатилиб, дастлабки тергов ҳаракатлари олиб борилмоқда.\nОдамларнинг 1 миллиард сўмдан ортиқ пул маблағларини талон-тарож қилиб юборган "лизингчилар” ушланди 18 ноя, 12:10\nНаманганда қарийб 100 млн сўмлик кредит маблағларини талон-тарож қилган «Агробанк» ходимлари қўлга олинди 28 окт, 14:50\nАндижонда банк ходимлари 759 минг АҚШ долларини талон-тарож қилишди 17 окт, 22:14\n“Халқ банки” филиали мансабдор шахслари жуда кўп миқдордаги пулни талон-тарож қилиб юборди 28 авг, 12:14


Европанинг энг ифлос шаҳарлари маълум қилинди\nТетово (Македония) Европанинг энг ифлос шаҳарлари рўйхатида пешқадам бўлиб келмоқда. Рўйхатдаги шаҳарлар индекс рақамлари бўйича тартибга солинган бўлиб, Тетово 97,57 балл кўрсаткичи билан , унинг ортидан Македониянинг яна бошқа шаҳри - Скопье 84,61, Италиянинг Напольи шаҳри эса 82,5 индекс кўрсаткичи билан ифлос шаҳарлар учлигини якунлаган. Бу ҳақда Pollution Index 2018 Mid-Year ҳисоботида шундай дейилади.\nУшбу рўйхатда Санкт-Петербург 64,47 балл билан 17 ўринни ва Москва - 63,02 балл билан 19 ўринни эгаллади.\nЕвропанинг энг тоза шаҳарлари этиб Ҳелсинки (Финляндия), 13,49, Рейкьявик (Исландия), Швейцариянинг Цюрих шаҳарлари тан олинган. Шунингдек, Стокҳолм шаҳри ҳам (Швеция) 16,62 кўрсаткич билан эътироф этилган.\nЭслатиб ўтамиз, Ўзбекистон шаҳарлар шу тарздаги ҳисоботларга киритилмаган бўлсада, мамлакатда 2019 йил 1 январдан бошлаб атроф муҳитни ифлослантириш учун компенсация тўлашнинг янги тартиби амал қилади. Янги тартиб-қоидага мувофиқ, энг кам ойлик иш ҳақи миқдори компанияларнинг қуйидаги фаолиятлари учун компенсацияни ҳисоблаш татбиқ этилади:\nБугунги кунга келиб, 170 давлат ушбу шартномани ратификация қилган, бу эса атмосфера эмиссиясини камайтириш, иқлим ўзгаришига мослашиш, хусусан глобал температурани 1,5 даража сантиграт даражагача чеклаш бўйича саъй-ҳаракатларни амалга оширишга қаратилган. Ўзбекистон шартномани имзолаган 195 давлатнинг бирига айланди.


Бельгиянинг собиқ қироли судга чақирилди\nБельгиянинг тахтдан воз кечган 82 ёшли собиқ қироли Альберт II никоҳсиз қизи — 48 ёшли Дельфина Боэлнинг отасини аниқлаш бўйича олиб борилаётган иш доирасида судга чақирилган. Брюссель биринчи инстанция суди эшитувлари 2017 йил 21 февралга белгиланган. Бу ҳақда Le Soir хабар берган.\nАльберт II 2013 йилнинг 21 июль куни ҳокимиятдан воз кечиб, тахтни катта ўғли Филиппга топширди, аммо расман қирол унвонини сақлаб қолди. Тахт билан бирга Альберт II суд иммунитетидан ҳам айрилган.\nБоэль хоним иши бўйича суд жараёни 2013 йилнинг июнида бошланганди.\nНашр маълумотига кўра, суд инстанцияси биринчи марта Бельгия қиролини эшитув ишига чақирди.\nДельфина Боэль у Альберт II нинг беникоҳ туғилган фарзанди сифатида расман тан олинишини талаб қилмоқда ва бунинг учун ДНК таҳлилларининг ўтказилишини сўрамоқда. Агар у Альберт II нинг қизи деб тан олинса, собиқ қирол меросининг бир қисмига даъво қилиши мумкин, аммо қироллик оиласига қўшилмайди.\nсуд Бельгия Альберт қирол


Яшаш гувоҳномаси олиш шартларидан бири – кўчмас мулкни харид қилиш | NORMA.UZ\n109 та давлат фуқаролари Ўзбекистонда кўчмас мулкни харид қилганларидан кейин яшаш гувоҳномасини олишлари мумкин.\nЭслатиб ўтамиз, яшаш гувоҳномаси хорижий фуқаронинг ёки фуқаролиги бўлмаган шахснинг Ўзбекистонда доимий яшаш ҳуқуқини тасдиқлайди. Ҳужжат 5 йил муддатга берилади, бу муддат узайтирилиши мумкин. Уни бериш тартиби Хорижий шахсга Ўзбекистон Республикасида яшаш гувоҳномаси, фуқаролиги бўлмаган шахсга Ўзбекистон Республикасида яшаш гувоҳномаси ва фуқаролиги бўлмаган шахс гувоҳномаси тўғрисидаги низомда (26.02.1999 йилдаги ПФ-2240-сон Фармонга 2-илова) белгиланган. Бир нечта давлат органлари хулоса берадилар, шу боис бу таомил анча вақтни олади.\nЭнди 109 та давлат фуқаролари учун яшаш гувоҳномасини олиш соддалаштирилади. Бунинг учун қуйидаги жойлардаги кўчмас мулкни харид қилиш керак бўлади:\nТошкент шаҳри ва Тошкент вилоятида – 400 минг АҚШ долларидан кам бўлмаган эквивалентда;\nСамарқанд, Бухоро, Наманган, Андижон, Фарғона ва Хоразм вилоятларида – 200 минг АҚШ долларидан кам бўлмаган эквивалентда;\nҚорақалпоғистон Республикаси ва республиканинг бошқа вилоятларида – 100 минг АҚШ долларидан кам бўлмаган эквивалентда.\nТаъкидлаш жоизки, айрим қонун ҳужжатларига тузатишлар киритилгунига қадар янги тартиб-қоидаларни амалда қўллаш бироз мушкул бўлади.\nМасалан, Нотариуслар томонидан нотариал ҳаракатларни амалга ошириш тартиби тўғрисида йўриқноманинг (рўйхат рақами 2090, 30.03.2010 й.) 57-бандига мувофиқ кўчмас мулкни харид қилиш учун хорижлик фуқарода яшаш гувоҳномаси бўлиши лозим. Бундан ташқари, қандай мол-мулкни (турар ва/ёки нотурар жойни) харид қилиш кераклиги аниқ айтилмаган.\nЯшаш гувоҳномасини бериш тўғрисида якуний қарор қабул қилишга қай бири: кўчмас мулк харид қилинганлиги далили ёки ваколатли органларнинг хулосаси кўпроқ таъсир кўрсатиши ҳам аниқ эмас. Бунинг учун Хорижий шахсга Ўзбекистон Республикасида яшаш гувоҳномаси, фуқаролиги бўлмаган шахсга Ўзбекистон Республикасида яшаш гувоҳномаси ва фуқаролиги бўлмаган шахс гувоҳномаси тўғрисидаги низомга (26.02.1999 йилдаги ПФ-2240-сон Фармонга 2-илова) ўзгартиришлар киритилишини кутиш керак бўлади.\n «Ўзбекистон Республикаси фуқаролиги тўғрисида»ги Ўзбекистон Республикаси Қонуни кучга киргандан кейин мамлакатимизга келган ва бирон-бир давлат фуқаролигига мансублигининг исботига эга бўлмаган шахслар.


Роберто Мартинес: "Финалга чиқишни истаймиз" » Скачать музыку бесплатно новинки музыки 2016-2017\nРоберто Мартинес: "Финалга чиқишни истаймиз"\nКомментариев: 0 Просмотров: 164 Дата: 27-01-2016, 19:51 “Эвертон” жамоаси бош мураббийи Роберто Мартинес Англия Лига Кубоги ярим финалида “Манчестер Сити”га қарши кечадиган ўйин олдидан ўз фикрини билдирди. - Бизни қийин ўйин кутмоқда. “Манчестер Сити” уйда яхши ўйнайди. Бу жамоа олдига ҳам финалга чиқиш мақсади турибди. Лекин “Эвертон” ҳам финалда тўп суришни истайди. Шунга боримизни майдонга ташлаб, тафовутни бериб қўймаслик учун курашамиз, - дейди Мартинес. Эслатиб ўтамиз, мазкур учрашув бугун тунда 00:45да бўлиб ўтади. - деб хабар бермоқда Stadion.uz нашри.


Coca-Cola Суперлигаси. "Локомотив" - "Насаф" 1:0 - "Насаф" ФК расмий веб-сайти\n18 Aug 2019 Янгиликлар, Coca-Cola Суперлигаси - 2019\nCoca-Cola Суперлигаси. "Локомотив" - "Насаф" 1:0\nХабарингиз бор, бугун жамоамиз Суперлиганинг 17-турида Тошкентнинг “Локомотив” жамоаси меҳмони бўлишди.\nЖамоалар учрашувни анчаин қизғин руҳда бошлашди. Иккала жамоа вакилларида ҳам ҳисобни очиш учун яхши имкониятлар юзага келди аммо томонлар вазиятдан фойдалана билишмади. Биринчи бўлимда ҳисоб очилмади.\nИккинчи бўлимда тўпни жамоамиз аъзолари назорат қилишди. Аммо беллашувнинг 54-дақиқасида рақиб футболчиси Жамшид Искандеров учрашувда ҳисобни очди ва бу гол учрашув сўнгига қадар ягоналигича сақланиб қолди.\nCoca-Cola Суперлигаси, 17-тур\nГол: Жамшид Искандеров (54’)\nЁрдамчи ҳакамлар: Анвар Маражабов, Зийодулла Абдураҳмонов.\nЗахира ҳаками: Ғайрат Жўраев.\n“Локомотив”: 35. Жавоҳир Илёсов, 5. Анзур Исмоилов, 6. Остон Ўрунов, 8. Жамшид Искандеров, 10. Сардор Мирзаев, 11. Темурхўжа Абдухолиқов (22. Медина Смит, 71’), 20. Ислом Тўхтахўжаев (С), 23. Ёван Жокич, 24. Давронбек Ҳошимов, 33. Олег Зотеев, 71. Арслонмурат Омонов (4. Шерзод Каримов, 66’).\nЗахира: 12. Маъмур Икромов, 15. Жавоҳир Соҳибов, 19. Авазбек Ўлмасалиев, 21. Жавоҳир Эсонқулов, 26. Дилшод Комилов , 77. Диёржон Туропов, 88. Игор Елич.\n“Насаф”: 35. Абдувохид Неъматов, 5. Ғолиб Ғайбуллаев, 6. Азизжон Ғаниев, 8. Дилшод Саитов (4. Ҳусниддин Алиқулов), 9. Ҳумоюн Муртозаев, 10. Бобир Абдихолиқов, 14. Шароф Муҳитдинов, 19. Сардор Абдураимов, 27. Ислом Рашидхонов (17. Дониёржон Нарзуллаев, 72’), 34. Шерзод Насруллаев (22. Акмал Мозговой, 72’), 92. Умарбек Эшмуродов (С)\nЗахира: 21. Машхуржон Муҳаммаджонов, 2. Сардор Садуллаев, 15. Жўрабек Маннонов, 20. Ислом Кенжабоев, 28. Хуршидбек Мухторов, 30. Худоёрхон Сағдуллаев.\nОгоҳлантириш: Давронбек Ҳошимов.


Покистон президенти Лондонга йўл олмоқда\n28 октябр 2021, Тошкент вақти: 03:44\nПокистон президенти Осиф Али Зардорий ўзаро алоқалар ривожига оид масалаларни муҳокама қилиш мақсадида Буюк Британиянига сафар бошламоқда.\nПокистон расмийларига кўра, Осиф Али Зардорий Буюк Британия Бош вазири Давид Камерон билан учрашиб, унинг яқинда расмий Исломобод борасида билдирган танқидий баёнотини муҳокама қилади.\nЎтган ҳафта Ҳиндистонга қилган сафари чоғида Камерон Покистон ҳукумати Афғонистондаги урушда халқаро кучларга ёрдам бериш баробарида, Толибон жангариларини ҳам қўллаб-қувватлаб келмоқда, дея таъкидлади.\nАйни пайтда Покистон президенти Лондон сафари арафасида Франциянинг "Le Monde" нашри билан қилган суҳбат чоғида халқаро кучлар Афғонистондаги урушда мағлуб бўлмоқда, деган фикрни билдирди.\nЗардорий сўзларига кўра, халқаро ҳамжамият шу кунгача оддий афғонларнинг ишончини қозона олмагани учун муваффақиятсизликка юз тутмоқда.


10:22 24.11.2020 (Янгиланган 10:25 24.11.2020)\nПойтахтдаги 24 та йирик чорраҳанинг ҳаракатланиш тартибини оптималлаштириш натижасида тирбандликни 64 % камайтириш мумкин.\nТОШКЕНТ, 24 ноя - Sputnik. Президент ҳузурида 23 ноябр куни бўлиб ўтган мажлисда Тошкент шаҳрида йўл-транспорт инфратузилмасини ривожлантиришга оид концепция муҳокама қилинди.\nМаълум бўлишича Тошкент шаҳрида сўнгги йилларда аҳоли ҳам, транспорт воситалари ҳам кўпайиб бормоқда. Охирги 10 йилда шаҳарда автомобиллар сони 2 баравар ошиб 250 мингтадан 510 мингтага етган.\nАҳоли ва транспорт сони ошиши шаҳар кўчаларида юклама ҳам ошиб тирбандликлар сонини кўпайтириши ҳам табиий ҳол. Ушбу соҳадаги вазият геоинформацион тизим орқали комплекс тадқиқ қилинганда, қуйидаги муаммолар аниқланган:\nТошкент шаҳрида 500 дан зиёд катта чорраҳалар мавжуд бўлиб, уларнинг 200 тасида транспорт воситаларини тезкор ўтказиш даражаси паст;\nАвтомобиль тўхташ жойлари етишмаслиги сабабли йўлнинг биринчи қаторида машиналар йиғилиб, қатновга халақит бермоқда;\nҲайдовчилар учун маълумот белгилари ҳам етишмайди;\nПиёдалар ва велосипедлар ҳаракати учун қулайлик кам.\nХусусан, пойтахтдаги 24 та йирик чорраҳанинг ҳаракатланиш тартибини оптималлаштириш, бу орқали ўртача тўхташлар сонини 71 % ва вақтини 48 %, тирбандликни 64 %, ёқилғи сарфини 34 % камайтириш мумкинлиги ҳисоб-китоб қилинган.\nУндан ташқари марказий кўчаларда автомобиллар парковкасини тартибга солиш учун пуллик тўхташ жойлари ва паркоматлар ўрнатилиши ҳам қайд этилди.


Пойтахтимиз яна бир жаҳон чемпионатига мезбонлик қилади / Olamsport.com\n02 окт 08:36\nТеглар : Жаҳон чемпионатиСамбоЎзбекистон\nЖорий йилнинг 10-14 октябрь кунлари пойтахтимиздаги “Ўзбекистон” спорт мажмуасида самбо бўйича ёшлар ва ўсмирлар ўртасида жаҳон чемпионати бўлиб ўтади.\nУшбу жаҳон чемпионати мамлакатимизда илк маротаба ўтказилиши билан ҳам аҳамиятлидир. Жаҳон чемпионати баҳсларида Ўзбекистон ўсмирлар ва ёшлар терма жамоалари ўзининг тўлиқ таркиби билан иштирок этади.\nЁдингизда бўлса, самбочиларимиз яқинда Ҳиндистон давлати мезбонлик қилган Осиё чемпионатида муваффақиятли иштирок этиб қайтишганди. Мусобақанинг тантанали очилиш маросими 11 октябрь санасига белгиланган.\nРетро! Олтин зангламас ёҳуд 2006 йил Тошкентда ўтган самбо бўйича фахрийлар ўртасидаги жаҳон чемпионати, ғолибларни тақдирлаш маросимидан ФОТОРЕПОРТАЖ 0


Президент геология соҳасида замонавий университетга тамал тошини қўйди | Qalampir.uz\nПрезидент геология соҳасида замонавий университетга тамал тошини қўйди\nЖамият\t31 Январь 13:58 2326\nЎзбекистон Республикаси Президенти Шавкат Мирзиёев бугун, 31 январь куни пойтахтнинг Олимлар кўчасидаги илмий-тадқиқот институтларига ташриф буюрди.\nМаълумки, 2020 йил Ўзбекистонда Илм, маърифат ва рақамли иқтисодиётни ривожлантириш йили деб эълон қилинди. Давлат раҳбари Олий Мажлисга Мурожаатномасида шу борадаги мақсадларга тўхталар экан, ҳар йили илм-фаннинг бир нечта устувор йўналишини ривожлантириш зарурлигини таъкидлади.\nЎзбекистон замини табиий ресурсларга бой. Уларни тадқиқ қилиб, самарали ўзлаштириш учун геология бирламчи асос.\nШу боис Президент бу соҳани алоҳида назоратига олиб, унинг ривожлантириш асосларини янгидан ташкил этиб бермоқда.\n“Бир пайтлар Ўзбекистонда геология анча ривожланган, рақобатбардош соҳа эди. Ҳатто бошқалар келиб, юртимиз мутахассисларидан тажриба ўрганиб кетарди. Лекин охирги ўттиз йилда бу соҳа эътибордан четда қолиб кетди. Бор салоҳиятни сақлаб қололмадик. Олимларга йўналиш, рағбат бўлмади. Замонавий кадрлар етишиб чиқмади. Аслида, геологик тадқиқотлар иқтисодиётнинг ҳамма соҳалари учун керак. Ташхиссиз беморни операция қилиб бўлмаганидек, геологиясиз саноатни ривожлантириб бўлмайди. Биз бугун шу соҳа ривожига асос бўладиган илм даргоҳига пойдевор қўймоқдамиз”, деди Шавкат Мирзиёев.\n24 Сентябрь 11:27 136611\n22 Сентябрь 12:10 92882\n22 Сентябрь 13:46 80741\n24 Сентябрь 15:09 40286\n22 Сентябрь 14:14 37560


Месси: Антуан Гризманн менга ёқади\n21 май, 2018, 12:12\n“Барселона” жамоаси етакчиси Лионель Месси мавсум якунлари ҳақида сўзлади ва “Атлетико” ҳужумчиси Антуан Гризманнинг каталонияликлар сафига қўшилиши мумкинлигига ўз муносабатини билдирди.\n“Яхши мавсум ўтказдик. Мамлакат чемпионати ва Кубогини қўлга кирита олдик. Европа Чемпионлар Лигасидан чиқиб кетганимиздан афсусдаман, бизга катта устунлик бор эди. Келаси мавсум яхшироқ ўйнашимизга умид қиламан.\nМенга Гризманн ёқади. Ҳозирги кунда у энг яхшиларидан бири. Унинг трансфери ҳақида кўп гап-сўзлар бўлмоқда. Якун қандай бўлишими билмайман, аммо Гризманн каби футболчилар “Барселона”да яхши кутиб олинади”, – деди Месси.


Архивы Уч нуқта - Страница 3 из 20 - Ўзбекистон Янгиликлари\nҒалабага қандай эришиш мумкин?\nҒалабага эришиш учун барча мағлубиятга олиб борувчи йўлларни инкор этиш керак. Ўйлаб кўринг, нима сизни мағлубият томон етаклайди? Дангасалик, қўрқув, шубҳа, мақсадсизлик. Барча йўлларни инкор этганингиздан сўнг, ғалабага элтувчи ягона йўл қолади. Энди хоҳласангиз ҳам, хоҳламасангиз ҳам ғалаба сизники....\nCovid-19-дан ўлим кўрсаткичига кўра дезинформация (ёлғон ахборот) бўйича жаҳон чемпиони ким?\nБиз фақатгина ўз сезгимизга кўра, Навоий-12 да жойлашган шифокорлар офисида ҳар куни нашр этиладиган Covid-19-дан ўлим статистикасига ишонмаймиз. Интуитив - чунки биз қариндошларимиз, яқинларимиз билан нима содир бўлганини кўриб турибмиз. Ижтимоий тармоқларда ушбу янги коронавирус инфекциясига қарши курашда вафот...\nКеча “AsiaTerra” интернет сайтида «Если алкаш — Петр или Александр, блудница – Маша или Наташа» (“Агар ичкиликбоз бўлса – Петр ёки Александр, енгилтабиат бўлса – Маша ёки Наташа”) деб номланган мақола чоп этилди. Муаллиф мақолада кўплаб ижтимоий тармоқ фойдаланувчилари...\n10 йил олдин Мисрда коррупцияга қарши норозилик намойиши ёшлар ва «оқ ёқа»лар томонидан бошланган эди\nАслида бу инқилобни радикал-исломчилар эгарлагандилар…Ўтган ҳафта Мисрда 2011 йилги "инқилоб"нинг ўн йиллиги "нишонланди", яъни ўша "инқилоб" бутун Яқин Шарқва Шимолий Африкада беқарорлик ва келишмовчиликлар даври бошланишини эди Қоҳирадаги ўша кунларни эслаб, Таҳрир (Озодлик, ўтган асрнинг 52-йилида монархия ағдарилганидан кейин шундай номланган) асосий майдонидаги қарама-қаршилик натижалари ва атрофимиздаги барча воқеаларни кузатиб турсак, гуёки "қундуз (сурка) куни" бошланади (ёки давом этади)... Ўн йил муқаддам, Ҳусни Муборакнинг (яни 30 йил давомида ҳокимият тепасида) мухолифлари Таҳрирга ўз-ўзидан чиқишганига ҳамма амин эдилар. Шиорлардаги асосий хабар: “Диктатор ўз фуқароларини сабр-тоқат чегарасига етказди". Таҳрир майдонида, оммавий ахборот воситаларида, ижтимоий тармоқларда, ошхоналарда президент Муборак барча ўлик гуноҳларда айбланди: коррупция, саройлар, бизнесдаги қариндошлар ва дўстлар.Билимли ёшлар, офис ишчилари, кичик ва ўрта бизнес вакиллари Муборакка қарши норозилик намойишини бошладилар. Ҳаммаси ўзгаришни талаб қилди. Аммо тез орада Таҳрирга исломчилар тарафдорлари - "Мусулмон Биродарлар" (Братъя мусулмане) келишди ва биродарлар нафақат ўзгаришларни, балки туб ўзгаришларни ҳам талаб қилишди. Норозиликни ҳар доим кучлироқ бўлган киши қўлга олади ва бошқаради. Радикаллар бўлса доимо ҳипстерлардан кучлироқдир.Дарвоқе, "инқилоб"дан кейин Муборакда ҳеч нарса топилмади, на пул, на чет элда ҳисоб-китоб, на сарой. Дарҳақиқат, бутун бирлашган намойишчиларга қараганда, барча камчиликларига қарамай, Муборак ўз Ватанининг каттароқ ватанпарвари бўлиб чиқди. 10 йил олдин "рангли инқилоблар" замонавий технологиялари ҳали ҳам янги эди, аммо ўша пайтларда ҳам бу воқеалар "Твиттер инқилоби" ёки "Араб баҳори" деб номланди. Аммо, баҳор исиши содир бўлмади, Мисрга жиддий совуқлар келди.Мамлакат ҳали ҳам иқтисодий, ҳам сиёсий жиҳатдан тикланмади. 2011 йилда, "инқилоб"дан олдин, иқтисодиёт йилига 5% дан кўпроқ ўсиб борар эди, шу пайтгача улар фақат шундай ўсишни орзу қилишмоқда.Мисрга сайёҳлар боришни истамайдилар, чунки мамлакатда терактлар хавфи юқори. Синай ярим оролининг шимолини ҳанузгача "мужаҳиддин" назорат қилмоқда. Ва у ерларни қачон тартибга солишларини ҳеч ким билмайди.Мисрга ҳали ҳам омад келди, Сурия ёки Ливиядан фарқли ўлароқ. У ерда ҳарбийлар "Мусулмон Биродар"ларни ҳокимиятдан қувиб чиқарди. Агар ундай бўлмаганда? Мисрда кўплаб насронийлар бор ва черковлар мавжуд. Нима бўпти? - черковларни ёқиш, қадимий насронийларнинг яшаш жойларини йўқ қилиш, фуқаролар уруши ва вайронагарчиликлар... Ҳа унутмайлик, кимдир (эҳтимол ўқувчиларнинг ўз фикри бор - ким) Таҳрирдаги норозиликларни молиявий қўллаб-қувватлади. Виктор МИХАЙЛОВ\nМасъулиятни олишдан қочиш, мустақил фикр қабул қила олмаслик, ҳадеб нолиш ва ўзини четга олиш - ҳар қандай инсонни фойдасиз буюмдек қилиб қўяди. Бундай шахсларга умуман ишониб бўлмайди, улар керакли пайтда шарманда қилиб қўйишлари мумкин. Шу боисдан ҳам инсон ҳамиша жамиятда ўз ўрнига эга бўлиши учун қатъиятлиликни ўзида шакллантириши лозим.\nШайх ҳазратлари: Баъзи араб давлатларидаги вазият тўғрисида…\nШвейцариянинг Henley & Partners (H&P) халқаро консалтинг компанияси жаҳон паспортларининг янгиланган рейтингини тақдим этди. Henley & Partners (H&P) халқаро консалтинг компанияси жаҳон паспортларининг янгиланган рейтингини тақдим этди. Рўйхатда Ўзбекистон уч поғонага пасайиб, 86-ўринни эгаллади. Рейтингга кўра, Ўзбекистон фуқаролари 57 мамлакатга визасиз киришлари ёки...\nКиевда «Гитлер» лақабли ашаддий террорчи қўлга олинди\nУкраина Хавфсизлик хизмати Гитлер лақабли террорчи бошчилигидаги радикал неонацистлар ташкилоти фаолиятига чек қўйди. Бу ҳақда маҳкама веб-сайтида хабар берилган. Жиноятчи Киевда ушланди. Унинг ҳақиқий исми ошкор қилинмаяпти. Хабарларга кўра, Гитлер ирқий ва диний асосларга кўра терактларни амалга ошириш бўйича кўрсатмалар ва...\nҲижрат ҳақидаги ҳадис талқини


Жорий йил бошидан буён Ўзбекистон ЯИМ 6,2 фоизга етди\nГлавнаяМедиацентрЯнгилик ва воқеаларЖорий йил бошидан буён Ўзбекистон ЯИМ 6,2 фоизга етди\nДавлат статистика қўмитаси маълумотларига кўра, Ўзбекистонда ЯИМ ўсиш кўрсаткичлари 6,2 фоизни ташкил этди. Ўтган йилнинг шу даври кўрсаткичлари атиги 1,1 фоизни ташкил этган эди.\n2020 йилга нисбатан саноат ишлаб чиқаришининг жисмоний ҳажмлари индекси ҳам ўсиш кўрсатмоқда. Давлат статистика қўмитаси маълумотларига кўра, ўтган йилда кўрсаткичлар салбий 0,3 фоизни ташкил этган бўлса, жорий йилда улар 8,5 фоизга ўсди. Операцион компаниялар сони ҳам ўтган йилги 433 868 тадан жорий йилнинг ярмида 515 342 тага етди.\nТаъкидлаш жоизки, Эвропа тикланиш ва тараққиёт банкининг (ЕТТБ) прогнозларига кўра, 2021 йилда Ўзбекистон Республикасининг ЯИМ 5,6 фоизга ўсиши кутилган. Бундай такомиллаштиришнинг асосий омили хусусий истеъмол ва инвестицияларнинг тикланиши билан боғлиқ бўлади.


Ҳинд полициячилари ҳомиладор аёлга ёрдам бериш вақтида ҳақиқий жасорат кўрсатдилар\n00:52 / 19.01.2017\nФото: Twitter .com @livestreamebiz\nMashable нашри Times News Network нашрига иқтибос келтирган ҳолда ёзишича, Ҳиндистондаги Бхонт қишлоғида яшовчи 23 ёшли ҳомиладор Каминани 9 январда тўлғоқ тута бошлаган. Муаммо шунда эдики, шу вақтда ҳудудда кучли қор ёғаётганди ва тез ёрдам машиналарининг ёрдамга боришини иложсиз қилган.\nШунда қизга маҳаллий полициячилар ёрдам беришга рози бўлишган. Беш полициячи аёлни замбилга ортиб, устини адёл билан ёпиб, замбилни елкаларига қўйганча, кучли бўронга қарамай, 10 километр узоқликда жойлашган шифохонага пиёда олиб кетишган. Аёл қиз кўрган.\nҲинд твиттери фойдаланувчилари полициячиларнинг бу ҳаракатларини ижобий баҳолашган ва юз берган воқеани "катта инсоний амал" деб аташган.\nҲиндистоннинг Кашмир вилоятида 8 январдан 9 январга ўтар кечаси кучли қорлар ёққан. Ўшанда ҳудуддаги ҳаво ҳарорати маҳаллий кўрсаткичларга кўра рекорд даражадаги -12,4 совуққача тушиб кетган.\nҲиндистон полициячи ҳомиладор аёл замбил


Қамоқда очлик эълон қилган Саакашвили Грузия ҳукумати учун бошоғриқ бўлмоқда\n07 декабр 2021, Тошкент вақти: 05:19\n53 ёшли Саакашвили озод қилинмаса, "ўлишга тайёр" экани ҳақида огоҳлантирган.\nМихаил Саакашвилининг грузин қамоқхонасида очлик эълон қилганига бир ой тўлар экан, Тбилиси ҳукумати соғлиғи ёмонлашиб бораётган ўжар собиқ президентни нима қилишни билмай ҳайрон.\n53 ёшли Саакашвили озод қилинмаса, "ўлишга тайёр" экани ҳақида огоҳлантирган. Уни шифохонага ётқизиш масаласида шифокорлар ва ҳукумат расмийлари келиша олмаяпти.\n19 октябрь куни шифокорлар ва тиббий экспертлар гуруҳи, жумладан, Саакашвилининг шахсий шифокори унинг соғлиғига тузатиб бўлмайдиган зарар етган бўлиши мумкинлиги ҳақида огоҳлантириб, расмийларни сиёсатчини тўлиқ жиҳозланган шифохонага кўчиришга чорлади.\nГрузия адлия вазири бунга жавобан Саакашвили қамоқхона касалхонасида даволанса бўлаверишини айтди.\nСаакашвилининг адвокатларига кўра, сиёсатчи қамоқхона шифохонасига кўчирилишдан бош тортган.\n19 ва 23 октябрда Саакашвилини кўрикдан ўтказган тиббий экспертлар гуруҳи аъзоси шифокор Зураб Пагава Озодлик радиосининг грузин хизматига берган интервьюсида:\n«Ҳар бир ўтаётган кун аввалгисидан ҳам хавфлироқ экани шубҳасиз», деди.\nКардиолог Пагаванинг айтишича, шифокорлар гуруҳи бир овоздан Саакашвили «C тоифадаги» шифохонага юборилиши керак, деган хулосага келган.\n«Бу масала бўйича кенгаш аъзолари ўртасида ихтилоф бўлмади», деди у.\n«Ундан кейин нима бўлганини сизга айта олмайман», деди шифокор.\nБу орада Пагава ўз соғлиғи ёмонлашганини баҳона қилиб, шифокорлар гуруҳидан чиққан.\nЎн минглаб Саакашвили тарафдори сиёсатчи озод этилишини талаб қилиб, намойиш ўтказди. Шунингдек, Саакашвилининг юзлаб тарафдори Рустави шаҳридаги қамоқхона олдида намойишга чиқди.\nСаакашвили Грузияда 2003 йилда содир бўлган «атиргул инқилоби» ортидан ҳокимият тепасига келганди.\nСаакашвили бошида президент сифатида зарур ислоҳотларни амалга ошириб, Ғарбда мақтовга сазовор бўлди, лекин унинг ислоҳотларидан зиён кўрган грузинлар орасида унга қарши норозилик кайфияти кучайиб борди.\nЙиллар ўтиши билан харизматик Саакашвили танқидчилари кўпайиб борди. Улар Саакашвилини тобора автократик бошқарув услубини танлашда айблашди.\n2008 йилда икки айирмачи ҳудуд устидан Россия билан содир бўлган беш кунлик уруш ортидан унинг рейтинги янада пастлади.\n2018 йилда Грузия суди Саакашвилини ваколатларини суиистеъмол қилганликда айбдор деб топиб, олти йилга озодликдан маҳрум қилди. Хусусан, Саакашвили мухолиф депутат калтакланиши билан боғлиқ далилларни яширишга уринишда айбланди.\nШунингдек, 2004 – 2013 йилларда президент ўлароқ ишлаган Саакашвилига қатор бошқа айблов, жумладан, намойишни куч ишлатиб тарқатиш ва сиёсий рақиб асос солган телеканалда рейд ўтказиш айбловлари қўйилган.\nБу айбловлар Саакашвили ва унинг собиқ партиядошлари 2012 – 13 йилларда миллиардер бизнесмен Бидзина Иванишвилининг «Грузия орзуси» партиясига мағлуб бўлганидан кейин эълон қилинганди.\nСиёсатчи 2014 йилда Грузияни тарк этиб, Украина фуқаролигини олди. У ерда Саакашвили Одесса вилояти губернатори этиб тайинланди ва бу лавозимда ўша пайтдаги президент Пётр Порошенко билан келишмай қолгунича ишлади.\nСаакашвили 2017 йилда Украина фуқаролигидан маҳрум қилинди ва 2018 йилда Польшага бадарға қилинди.\nСаакашвили Тбилисидан қочиб кетганидан бери «Грузия орзуси» партияси учун доимий бошоғриқ бўлиб келади.\nЖорий йилнинг 1 октябрда Саакашвили Украинадан ватани Грузияга қайтди. Сиёсатчи мухолифатга етакчилик қилиб, сайловларда ғалаба қозонишга умид боғлаганди.\nАммо унинг режаси амалга ошмай қолди. Саакашвили Facebookда мамлакатга қайтгани ҳақида видео улашганидан кейин бир неча соат ўтгач, ҳибсга олинди ва пойтахт Тбилисидан 25 километр масофада жойлашган Рустави шаҳридаги қамоққа олиб кетилди. Эртаси куни бўлиб ўтган маҳаллий сайловларда Саакашвили асос солган «Бирлашган миллий ҳаракат» партияси ҳукмрон «Грузия орзуси» партиясига мағлуб бўлди.\nСаакашвили қамоқхонада эълон қилган очлик унинг соғлиғига доимий зарар келтириши ва Грузиянинг сиёсий обрўсига путур етказиши мумкин.\nТбилисининг асосий ҳамкорларидан бири АҚШ вазиятни яқиндан кузатаётганини айтди ва Тбилисини Саакашвилига адолатли муносабатда бўлишга чақирди.\n20 октябрь куни Саакашвилининг адвокати сиёсатчи ёзган мактуби билан ўртоқлашди. Унда Саакашвили «ўлимга тайёр» экани, аммо «онгим ва ишлаш қобилиятимни охиригача сақлаб қолиш» учун тиббий ёрдам олишга рози бўлгани айтилади.\nАммо 27 октябрь куни Саакашвилининг онаси Гиули Аласания қамоқхонада ўғлини кўрганидан сўнг у фикридан қайтгани ва ҳозир тиббий ёрдам ёки реанимациядан бош тортаётганини айтди. Унинг сўзларига кўра, бунга қамоқхона расмийлари Саакашвилини адвокатлар билан махфий маслаҳатлашиш ҳуқуқидан маҳрум қилгани туртки бўлган.\nСаакашвилининг шифокори ва адвокатлари очлик оқибатида унинг сурункали касалликлари янада оғирлашиши мумкинлигини айтишмоқда.\nСобиқ президентнинг шифокори Николоз Кипшидзенинг сўзларига кўра, Саакашвили қони анализи ёмон чиқиши ортидан 22 октябрь куни унга қон қуйишган. Кипшидзе бу амалиёт Саакашвилининг аҳволини «барқарорлаштирганини» айтди, аммо расмийларни уни оддий касалхонасига кўчиришга чорлади.\nАдлия вазири Рати Брегадзе агар Саакашвилини касалхонага ётқизиш керак бўлса, у Тбилисининг Глдани туманидаги 18-сонли турма касалхонасига олиб борилишини айтди.\nАммо Грузия омбудсмани 24 октябрь куни ушбу муассасани кўриб чиқиб, у Саакашвили ҳолатига тушган маҳбусни даволаш учун яроқсиз деган хулосага келди.\nСоғлиқни сақлаш вазири Екатерине Тикарадзе расмийлар 18-сонли касалхонасини қайта кўриб чиқишини ваъда қилди.\nТиббий гуруҳ Саакашвилини кўрикдан ўтказгандан кейин, уни даволашда магнит-резонанс томография (МРТ), компьютер томографияси, ультратовуш текшируви, шунингдек, лаборатория хизматлари керак бўлиши мумкин деган хулосага келди.\nАммо омбудсман ўринбосари Георгий Буржанадзе Озодликка берган интервьюсида қамоқхона касалхонасида Саакашвилини даволашда керак бўладиган дуплекс ультратовуш текширувини ўтказиб бўлмаслигини айтди.\nСаакашвилини узоқ йиллик қувғиндан кейин жамоатчилик қанчалик қўллаб-қувватлаши номаълум.\nСаакашвили асос солган «Бирлашган миллий ҳаракат» партияси 2 октябрь куни бўлиб ўтган сайловларда деярли 31 фоиз овоз олди. Сиёсатчининг кўплаб тарафдорлари уни сиёсий маҳбус деб билади.\nЎтган ҳафта Current Time ( ёки “Настояшчее время”) телеканали Тбилисида ўтказилган норасмий сўров иштирокчилари Саакашвили сиёсий фаолияти учун таъқиб қилинмоқда, деб ҳисоблашларни изҳор қилдилар\n«Аммо, умуман олганда, президент бугун Грузияда қамоқда экани шармандалик, уят. Бу эса, умуман, мамлакатимиз обрўси учун ёмон», деди маҳаллий турғунлардан бири.\nБош вазир Ираклий Гарибошвили Саакашвили олти йиллик қамоқ жазосини тўлиқ ўташини айтган.\n2024 йилда Грузияда парламент ва президент сайловлари ўтказилиши кутилмоқда.


ЎзА - Татаристон Республикаси Президенти Самарқандга келди\n23.09.2017 19:13 Чоп этиш версияси\nСамарқанд халқаро аэропортида юқори мартабали меҳмонни Самарқанд вилояти ҳокими вазифасини бажарувчи Туробжон Жўраев кутиб олди.\nТатаристон Республикаси Президенти Рустам Миннихонов 24 сентябрь куни Биринчи Президентимиз Ислом Каримов қабрини зиёрат қилади. Самарқанднинг диққатга сазовор жойлари, тарихий обидалари билан танишади. Куннинг иккинчи ярмида меҳмон Тошкентга келади. Алишер Навоий номидаги Ўзбекистон давлат академик катта театрида мамлакатимизда истиқомат қилаётган татар миллатига мансуб юртдошларимиз билан учрашади, Татаристон санъат усталари иштирокидаги концерт дастурини томоша қилади.\nТашрифнинг асосий воқеалари 25 сентябрга мўлжалланган. Р.Миннихонов буюк давлат ва сиёсат арбоби, мустақил Ўзбекистон асосчиси Ислом Каримов ҳайкали пойига гул қўяди.\nШу куни Р.Миннихонов пойтахтимиздаги Халқаро ҳамкорлик марказида ташкил этиладиган Ўзбекистон – Татаристон ишбилармон доиралари вакиллари қўшма бизнес-форумида қатнашади.\nТатаристон Президенти мамлакатимизнинг турли вазирлик ва идораларида учрашувлар ўтказади, пойтахтимизнинг диққатга сазовор жойларини зиёрат қилади.


Биз ўз фаолиятимизни давом эттирамиз – Monomarkaz\nЖорий йил нафақат юртимиз, балки бутун дунё учун ҳам машаққатли ва синовли давр бўлди. Барча давлатларга тарқалиб улгурган коронавирус пандемияси республикамиз бўйлаб карантин чекловларининг жорий қилинишига сабаб бўлди.\n📌Шунга қарамай давлатимиз раҳбари томонидан 15 августдан мамлакатимизда карантин чораларини босқичма-босқич юмшатиш бўйича қарор қабул қилинди. Транспорт воситалари, хусусий мактабгача таълим муассасалари фаолияти аста-секин йўлга қўйилмоқда.\n📍Шу қаторда “Ишга марҳамат” Мономаркази ҳам ўз фаолиятини тикламоқда.\n⭕Ҳурматли юртдошлар, агар касб эгаллаш истагида ёки касб орқали ўз тадбиркорлигингизни йўлга қўймоқчи бўлсангиз, Марказимизга ташриф буюринг. Мономарказда дарслар карантин қоидаларига тўлиқ риоя этган ҳолда олиб борилади. Мономарказимиз иссиқлик ўлчайдиган мосламалар, дизенфекция воситалари билан тўлиқ таъминланган. Ҳафтанинг ҳар икки кунида бинони дизенфекциялаш ишлари амалга оширилади. Тингловчиларга одатдагидек таълим олиш учун барча шароитлар яратилган. Сиздан фақат ниқобда бўлишингиз ва ижтимоий масофани сақлаб, қўлларингизни зарарсизлантириб туришингиз талаб этилади.\n💯Ўқиш 17 августдан давом эттирилади.\n❗Биз биргамиз ва барчасини бирга енгамиз.\nМономарказ ҳамкорликни кенгайтирмоқда\nМустақиллик учун ҳилпираб тур она юртим байроғи!\n“Ишга марҳамат” Мономаркази ҳамда НИППОН академияси ўртасида


Шинжонлик қозоқ Украинада депортация хавфи остида эканини айтмоқда (видео)\nШинжонлик этник қозоқ, 23 ёшли Ерсин Еркинулининг айтишича, у Украинадаги депортация хавфи остида вақтинча сақлаш ҳибсхонасида. У қийноқлар ва ўлим унга Хитойда тайинланганлигини айтиб, сургун қилинишига йўл қўймасликни илтимос қилади.\n“Менинг Хитой паспортим йўқолди. Украина суди мени Хитойга қайтаришни режалаштирмоқда. Хитойда мени қамоқ, қийноқлар, хўрлик ва ўлим кутмоқда. Мени Қозоғистонга олиб кетишингизни илтимос қиламан“, — дейди Еркинулй Қозоғистон оммавий ахборот воситаларига йўллаган хабарида.\nИжтимоий тармоқларда тарқалган видеода ўзини Или-Қозоғистон автоном округининг Кулджа туманида туғилган Ерсин Еркинулй деб таништирган йигит Украинанинг суди уни Хитойга депортация қилиш тўғрисида қарор чиқарди.\n«Мен тўрт кун ҳибсда эдим. Суд жараёни тўртинчи куни бўлиб ўтди. Менга тўрт минг гривна жарима солинди. Суд мени Хитойга депортация қилиш тўғрисида қарор чиқарди», — дейди у Шинжоннинг туркийзабон туб аҳолиси ҳуқуқларини ҳимоя қилувчи FreeKazakhs гуруҳи томонидан Twitterда жойлаштирилган видеода.\nАйтилишича, видео Украина ғарбий қисмидаги Лвов шаҳридаги чет эл фуқаролари учун вақтинча сақлаш марказида суратга олинган.\n“Zhas Alash” газетаси журналисти Тўхтар Жакашнинг Озодликка айтишича, Еркинулй бир неча кун олдин у билан WҳатсАпп орқали боғланиб, вазиятни тушунтириб берган. Журналист айтганидек, Еркинулйилгари Қозоғистонда яшаш учун рухсат олган ва фуқароликни олиш учун мурожаат қилмоқчи бўлган, аммо «хавфсизлик идораларининг босимига дуч келган». Шундан сўнг Туркияга жўнаб кетан ва у ердан Киев орқали транзит билан Европага боришни режалаштирган, аммо Бориспил аэропортига етиб боргач, у ҳужжатларини йўқотиб қўйган. Кейинчалик у украиналик чегарачилар томонидан ҳибсга олинган, деди Жакаш.\nИнтернетда тарқатилган видеода Еркинулй Қозоғистонга 2019 йилнинг декабрида, ўтган йилнинг октябрида эса Киевга келганини айтади.\nАзаттйк Қозоғистон ва Украина расмийларидан изоҳ сўраган, аммо ҳали жавоб олмади. Хабар қилинишича, Еркинулй мурожаат қилган Сарканд тумани ИИБ миграция хизмати бўлими ёзма равишда мурожаат қилишни таклиф қилди.\nОзодлик мухбири суҳбатлашган баъзи адвокатларнинг фикрига кўра, Ерсин ЕркинулйУкраинада қочқин мақомини сўрашга, шунингдек, БМТнинг Қочқинлар бўйича Олий Комиссари офисидан ёрдам сўрашга ҳақли.\nСўнгги бир неча йил ичида камида бир неча этник қозоқлар Шинжонда таъқиблардан Қозоғистонга қочганликларини эълон қилишди. Яқинда Нур-Султонда Шинжондан келган тўрт этник қозоққа бир йил давомида бошпана берилди. Аввалроқ, Шинжонда яшовчи этник қозоғистонлик аёл Саирагул Сауйтбай ўзининг тарихий ватанида қочқин мақомига эриша олмаган эди. Кейинчалик у Швецияга жўнаб кетди, у ерда қочқин мақомини олди.\nБир неча йилдирки, Хитой ҳукумати Шинжоннинг маҳаллий этник гуруҳларига, асосан Ислом динига: уйғурлар, қозоқларга, қирғизларга ва бошқаларга қарши қатағон ва зулм сиёсати билан боғлиқ равишда халқаро ҳамжамият томонидан қаттиқ танқид қилинмоқда.\n2018 йилда БМТ минтақадаги камида миллион мусулмон мажбуран «сиёсий қайта тарбиялаш лагерларига» жойлаштирилгани ҳақида хабар берди.\n«Сиёсий қайта тарбиялаш марказларидан» озод бўлгандан кейин Шинжонни тарк этиб, Қозоғистон ва Туркияга жўнаб кетган қозоқлар ва уйғурлар ушбу муассасаларни қамоқхоналар деб аташган, бу ерда одамларга ёмон муносабатда бўлиб, ўзларининг маданияти ва тилларини ўзлаштириш ва тарк этиш учун тарбияланмоқдалар.


Унут бўлган туркий тиллар. Саломат Вафо - Nurzamon.uz\nУнут бўлган туркий тиллар. Саломат Вафо\nБу асрда туркий тилли мамлакатларнинг яқинлашуви юз бермоқда. Бу яқинлашув халқаро пандемия даврида тарихий вазият тақазоси бўлиб юзага чиқмоқда.\nҲозирги ва қадимий туркий халқлар ва элатларнинг тиллари. Асосан, Узбекистан, Туркия, Озарбайжон, Қозоғистон, Қирғизистон, Туркманистон, Россия Федерациям, ХХР, Афғонистон, Эрон, Тожикистонда, шунингдек, Болгария, Руминия, Украина, Германия, Кипр, Македония, Албания, АҚШ, Саудия Арабистони ва бошқа бир канча мамлакатларда тарқалган. Ўтган аср охиридаги маълумотларга кўра, Туркий тилларда сўзлашувчиларнинг умумий сони 130 млн. кишидан ортиқ саналади.Бу маълумот ҳозирги кунда 200миллион аҳоли сифатида қабул қилинмоқда.\nБаъзи олимлар Туркий тилларни мўғул тиллари ҳамда тунгусманжур тиллари билан бирга қўшиб, олтой тиллари оиласига бирлаштирадилар. Е. Д. Поливанов, Г. Й. Рамстедт каби тилшуносларнинг фикрича, ушбу тиллар оиласи корейс ва япон тилларини қўшиш ҳисобига кенгайиши мумкин.\nТуркий тиллар деганда, Сибирдан Болқон ярим оролигача бир чизиқ бўйлаб чўзилган улкан географик ҳудудда тарқалган ўзбек, уйғур, қозоқ, қирғиз, қорақалпоқ, саха (ёқут), тува, хакас, олтой, карагас, шор, туркман, озарбайжон, турк, гагауз, татар, бошқирд, чуваш, қўмиқ, нўғай, қорачойболқор, тофалар, чуваш каби 25 дан ортиқ тил тушунилади. Туркий тиллар ҳозирги тарқалиш географиясига кўра, қуйидаги минтақаларга ажратилади: Ўрта ва Жанубий\nШарқий Осиё, Жанубий ва Ғарбий Сибирь, ВолгаКама ҳавзаси, Шимолий Кавказ, Закавказье ва Қора денгиз бўйи. Туркий тилларнинг генетик, лисоний ҳусусиятлар жиҳатидан ўзаро муносабати масаласига қизиқиш жуда қадимдан давом этиб келади.\n. Туркий тилларни биринчи марта тасниф қилган олим Махмуд Кошғарийдир. Туркий тиллар таснифи билан қизиқиш 19-аср охири ва 20-аср да қайта авж олди ва ҳозиргача гача кўплаб таснифлар вужудга келди.\nВ. В. Радлов томонидан Туркий тиллар қуйидагича тасниф қилинган: шарқий гуруҳ (Олтой, Обь, Енисей туркийлари ва Чулим татарларининг тил ва лақжалари, карагас, хакас, шор ва тува тиллари); ғарбий гуруҳ (Ғарбий Сибирь татарларининг лаҳжалари, қирғиз, қозоқ, бошқирд, татар ва қорақалпоқ тиллари); ўрта осиё гуруҳи (ўзбек ва уйғур тиллари); жанубий гуруҳ (туркман, озарбайжон, турк, қримтатар тиллари).\nҚадимий ёзув анъаналарига эга бўлган туркий халкларнинг аксарияти (ўзбек, уйғур, турк, озарбайжон, туркман, татар, бошқирд каби) 20-асрнинг 20-йилларигача араб алифбоси асосидаги ёзувга эга бўлган.\nТурк тили 1929 йилдан лотин алифбоси асосидаги ёзувга ўтган. Собиқ СССРдаги барча Туркий тиллар учун 20-йиллар ўрталарида лотин графикаси асосида алифболар ишлаб чиқилди ва улар 1930 йилгача ихтиёрий мажбурий тарзда ана шу ёзувга ўтказилди; 1938—40 йилларда эса айни шу тартибда рус графикаси асосидаги ёзувга ўтказилди.Бу билан халқларнинг ўз тарихи ва ёзувидан узилиб қолиш жараёни юзага келди.\nСССР парчаланиб кетгандан кейин 1991 йилда Озарбайжон ва Туркманистонда, 1993 йилда Ўзбекистонда лотин ёзувига асосланган алифбо жорий этиш ҳақида қарор қабул қилинди ва бу қарорлар амалга оширилмоқда.\nЭнг қадимий туркий ёзма ёдгорликлар (урхуненисей ёзувида) 7 — 11-асрларга мансуб бўлиб, улар, асосан, қабртошлар тарзида Шимолий Монголия, Қирғизистонда, Енисей дарёсининг юқори қисми, Талас водийсида ва бошқа жойларда топилган. Браҳми ва суғд ёзувларида битилган қадимий туркий ёдгорликлар ҳам учрайди (Шарқий Туркистон ва Ўрта Осиё). Кейинчалик уйғур ва араб алифболари асосидаги туркий ёзув шарқда (Қашқар, Ўрта Осиё, Олтин Ўрда ҳудуди, Волгабўйида) ва ғарбда (салжуқийлар давлатида, Озарбайжон, Туркия ва бошқа ҳудудларда) ривожланди. Хитойда яшовчи уйғурлар 11-асрдан ҳозиргача араб алифбоси асосидаги ёзувдан фойдаланадилар.\nТуб халқларнинг тилига берилган зарбалар шундай оқибатларга олиб келди. Надоматлар бўлсинки, 1924 йилда Советлар Хоразм Халқ республикасини тугатиш билан бу гўзал хоразм тилини юз йилларга расмий тил мақоми, статусидан махрум этди. Бу хуруж шонли Хоразм тилини тарих сахнасидан тушиш,унут бўлишига сабаб бўлди.\nБу жараёнда баъзи тиллар тирилиш ҳодисасини бошдан кечирди.\n“Библия”, “Инжил”каби китоблари яратилган жафокаш иврит тили..улуғ яхудий халқининг дунё юзига фожеавий сочилиб кетиши оқибатида 2000 йиллар давомида ўлик ҳолатига келганди. Оламда тарихга алоқадор мўъжизалар кўп бўлганидек, ўз миллати ва ватанини севган яхудий халқининг ҳали дунё тарихида учрамаган шижоати билан 2000 йил ухлаб ётган гўзал иврит тилига қайтадан жон бағишланди. Яъни 2000 йилдан сўнг энди забун бўлган, унутилган дея табу қўйилган иврит тилининг қадимий қўшиқ каби тирилиши улкан мўъжиза эди. Халқларнинг ўз она тили билан 2000 йилдан сўнг юзлашиши улкан ҳодиса эди. Инсоният тарихининг узун 2000 йилидан сўнг тирилган иврит тилида эса, бугунги кунда 9 миллион яхудий ва бошқа ахоли сўзлашмоқда.\nБу мамлакатда ранг-баранг кўп тилларда сўзлашишга мисол бўла олади.\nУшбу асрда Туркий тилли мамлакатларнинг ўзаро яқинлашувида ўн йил олдин ташкил топган ва бош офеси Истанбулда жойлашган “Туркий тилли мамлакатлар ҳамкорлик кенгаши”нинг хизмати катта бўлмоқда.\nЎзбек адабий тилининг ранг-баранглигини ошириш жиҳатидан хоразм тили каби тилларга ҳам расмий статус бериладиган бўлса,биз ер юзидаги 200 миллионли туркий халқлар билан мулоқот қила оламиз.Чунки,Хоразм тили ҳам ўғуз тиллари лаҳжасига кирадиган ўлик тил ҳисобланади.Хоразм тили расмий тус оладиган бўлса, биз дунёнинг, туркий халқларнинг умиди улуғ Туркияга яқинроқ бўламиз.\nМодомики, бугунги кунда тарихий зарурат сифатида турк тилига инглиз тили каби халқаро мулоқот статуси берилаётган экан.Туркий тилли мамлакатлар орасидаги мулоқот тили гўзал турк тили, ёзуви лотин имлоси бўлмоғи лозим.\nАна ўшандагина унут бўлган, қора рўйхатга кирган 25 тадан ошиқ туркий тилларга қайтадан жон бахш этилади.\nДунёнинг 200 миллион халқи сўйлашадиган гўзал турк тили мулоқот тили сифатида дунё саҳнасидан жой олганидан сўнг бизнинг Хоразм тили ва бошқа туркий тиллар ҳақидаги таклифимиз алоҳида жозиба ва мантиқий маъно касб этади.\nУнут бўлаётган барча туркий тиллар қайтадан тарих саҳнасига қайтади, тирилган гўзал иврит тилига ўхшаб бу тилларда ҳам одамлар мулоқат қила бошлайди, газета-журналлар чоп этилади. ТВ радиода дастурлар олиб борилади.Шу тариқа биз туб халқларнинг тили бўлган туркий тилларни асраб, сақлаб қолишга муваффоқ бўламиз.\nХалқларнинг тиллари масаласи - бу катта сиёсат ҳисобланади. Сиёсат эса эл-элатларнинг яшаши, урф-одатлари, анъна-қадриятларини ривожланишига, такомил топишига сабаб бўлади.\nСўзим оҳирида ушбу шиорни баралла айтгим келади.\n“Яшасин туркий халқларнинг ранг-баранг она тиллари..”.


2018 йили Ўзбекистонда қазиб олинган табиий газ ҳажми 60 млрд кубометрдан ошиб кетди - Фарғона.Ру ахборот агентлиги\n08:50 msk, 27 Май 2019\n2018 йили Ўзбекистонда қазиб олинган табиий газ ҳажми 60 млрд кубометрдан ошиб кетди\n30.11.2018 09:52 msk\n"Ўзбекнефтгаз" биноси. Kommersant.uz сайти фотоси\n2018 йилда Ўзбекистонда табиий газ қазиб олиш ҳажми 61 млрд кубометрни ташкил этиши кутилмоқда ва бу 2017 йилга нисбатан 5,2 млрд.га кўпдир, дея «Ўзбекнефтгаз» миллий холдинг компанияси (МХК) маълумотларига таянган ҳолда Kun.uz нашри хабар беради.\nЎтган йил МХК 2018 йили газ қазиб олиш суръати 16,8 фоизга ортиб, 66 млрд кубометр бўлишини прогноз қилганди.\nМинерал-хом-ашё базасини ривожлантириш ва такрор ишлаб чиқариш дастурини амалга ошириш бошланганидан буён (2017 йил ва 2018 йилнинг 10 ойи) углеводороднинг саноат оқимлари олинадиган 10 та янги нефть ва газ кони очилди. Булар Устюрт минтақасидаги иккита (газ конденсати - Бешқалъа ва Қуйи Сурғил), Бухоро-Хива минтақасида 7та (газ-конденсат - Шўртак, Марварид, Топичаксой, Чордорбоза, Андақли, Тўмарис, Жанубий Қулбешкак) ва Фарғона вилоятида битта (нефть-газ конденсати - Учтепа) конларидир.\nШу билан бирга МХК яқин келажакда аҳоли ва корхоналарни газ билан таъминлашда инновацион чораларни қўлланишини маълум қилади. 2022 йилгача Бош прокуратура ҳузуридаги Мажбурий ижро бюроси билан ҳамкорликда газ тақсимот тармоқлари автоматлаштирилган тижорат газ тизимига уланади. Бу борада тажриба лойиҳаси Тошкент вилоятининг Қибрай туманида ишга туширилган. Саноат корхоналарига келсак, газчилар янги газ қувурларини қуриш, амалдаги компрессор станцияларини таъмирлаш, табиий газ оқимини бошқариш ва мониторинг қилиш (SCADA) тизимини ишга туширишни амалга оширадилар.\nХолдинг ноябр ойида газ ёнилғиси дефецитини олдини олиш мақсадида автомобилларга газ ёнилғиси қуйиш шаҳобчаларига хом-ашё етказиб беришни кўпайтирганини таъкидлайди. Бу ишлар ҳозирда ҳам давом этмоқда, чунки мазкур шаҳобчалардаги газ ёнилғиси 2,3 млн тонна бензин эквивалентига тенг эҳтиёжни қоплайди. Бундан аввал Ўзбекистон Молия вазирлиги газ шаҳобчалари раҳбарларини метан ва пропан газлари нархи кўпайтирилган тақдирда уларга нисбатан санкциялар қўлланишидан огоҳлантирганди.\nРеспублика Давлат статистика қўмитасининг маълумотларига кўра, 2017 йили республикада табиий газ қазиб чиқариш 0,5 фоизга ортган ва 56,4 млрд кубометрни ташкил этган. 2016 йили мазкур кўрсатгич 56,1 млрд кубометр ҳисобида бўлган. Шу билан бирга нефть қазиб чиқариш 6,3 фоизга қисқарган, яъни 860,1 минг тоннадан 806 минг тоннага тушиб кетган Лекин ВР маълумотига кўра, 2016 йили Ўзбекистонда 2,6 млн тонна нефть қазиб олинган.\nШуни таъкидлаш жоиз, жорий йилнинг сентябрь ойида “Ўзбекнефтгаз” раҳбари ўзгарди. 2015 йилдан бери холдингни бошқариб келган Алишер Султонов ўрнига Ўзбекистоннинг Россиядаги элчиси вазифасида ишлаган Баҳром Ашрафхонов тайинланди. Мирзиёев холдингни бир неча бор танқид қилиб, унда қатор лойиҳаларни амалга ошириш ва соҳага инвестициялар киритиш ишлари пайсалга солинганига эътибор қаратганди.


Бравель – medu.uz – Дорилар ҳақида маълумотлар ўзбек тилида\nHome Йўриқномалар Бравель\nПрепаратнинг савдо номи: Бравель\nТаъсир этувчи модда (ХПН): урофоллитропин\nфаол модда: 82,5 ХБ урофоллитропин (юқори даражада тозаланган урофолликулостимулловчи гормон), бу ажралиб чиққан 75 ХБ урофиллитропинга эквивалент;\nёрдамчи моддалар: лактоза моногидрати: натрий дигидрофосфати гептагидрати, полисорбат 20; инъекция учун сув.\n1 мл эритувчиси бўлган 1 ампула қуйидагиларни сақлайди:\nфаол модда: натрий хлориди 9 мг;\nёрдамчи моддалар: суюлтирилган хлорид кислотаси (10% м/м) (рН корегенти), инъекция учун сув.\nТаърифи: 1 флакон оқ ёки бироз сарғиш рангли лиофилизацияланган кукун сақлайди;\nэритувчиси бўлган 1 ампула тиниқ, рангсиз суюқлик сақлайди.\nФармакотерапевтик гуруҳи: Гонадотропинлар ва овуляциянинг бошқа стимуляторлари. Гонадотроп гормонлар.\nАТX коди: G03GA04.\nУрофоллитропин – менопаузадан кейинги даврда аёлларнинг сийдигидан ажратиб олинган фолликулостимулловчи гормонини (ФСГ) юқори даражада тозаланган препаратидир. ФСГ фолликулаларнинг ўсишини ва ривожланишини, шунингдек тухумдонларнинг бирламчи дисфункцияси бўлмаган аёлларда гонадотроп стероидларни ишлаб чиқарилишини рағбатлантиради.\nКлиник тадқиқотларнинг маълумотларига мувофиқ урофоллитропиннинг фармакодинамик самаралари рекомбинант ФСГ ни худди шундай усулда юборилганидаги самараларидан фарқ қилмайди. Тери остига юборилганидан кейин урофоллитропин, йиғинди дозада ва даволаш давомийлигида фарқсиз бўлган рекомбинант ФСГ қўлланганидаги каби, фолликулалар томонидан шундай реакцияни, эстрадиолнинг шундай чўққи концентрацияларини ва етилаётган ҳамда етук овоцитларнинг сонини ҳосил бўлишини чақиради.\nФолликулани етилишининг охирги босқичини ва овуляцияни индукциялаш учун урофоллитропинни қўллаш одатда хорионик гонадотропин гормони (ХГГ) қўлланганидан кейин бошланади.\nУрофоллитропин сақловчи ФСГ максимал концентрациясига 21 соат давомида эришилади. Барқарор концентрация 4-5 куни кузатилади. 7 кунлик инъекция курсидан кейин ФСГ нинг максимал концентрациясига инъекциядан кейин 10 соат давомида эришилади.\nФСГ нинг ўртача ярим чиқарилиш даври 41 соатни ташкил қилади. Такрорий тери остига юборишлардан кейин 7 кун ўтгач ФСГ нинг ўртача ярим чиқарилиш даври 30 соатни ташкил қилади.\nУрофоллитропинни такрорий тери остига юборилишлардан кейин 7 кун ўтгач, ФСГ нинг максимал концентрацияси 11,1 ХБ/л ни, барқарор фармакокинетик эгри чизиқ остидаги майдони (AUC) соатига 235 ХБ/л даражасини ташкил қилади.\n– Кломифен цитрати билан даволаб бўлмайдиган ановуляция билан боғлиқ (хусусан тухумдонларнинг овариал поликистози натижасидаги) аёлларнинг бепуштлиги.\n– Тухумдонларнинг назорат қилиш мумкин бўлган гиперстимуляциясида кўплаб фолликулаларни ҳосил бўлишини индукциялаш учун бепуштликни даволаш бўйича медикаментоз дастурни ўтказишда (шу жумладан in vitro уруғланиш/эмбрионал ўтказиш, она қорнига гаметаларни ўтказиш (ОҚГЎ) ва сперматозоидларнинг интрацитоплазматик инъекциясида (СНЦИ) қўлланилади.\nБравель билан даволашни шифокор назорати остида ўтказиш керак.\nПрепарат тери остига берилган эритувчида эритилганидан кейин юборилади.\nТухумдонларнинг экзоген гонадопропинларга бўлган реакциясида турлар орасида ва турлар ичида аҳамиятли фарқлар бор, бу стандарт дозалаш схемасини қўллаш имконини бермайди. Шунинг учун тухумдонларни даволашга реакциясига қараб доза шахсий танланади, бу тухумдонларнинг фаолиятини ёки фақат ультратовуш усули ёрдамида ёки эстрадиолнинг даражасини лаборатория назорати билан бирга назорат қилишни талаб қилади. Бравель ҳам алоҳида, ҳам гонадотроп рилизинг-омили билан бирга мажмуада (тухумдонларнинг гиперстимуляциясини назорат қилиш мақсадида унинг агонисти ёки антагонисти билан) қўлланиши мумкин. Бравелни гонадотропин-рилизинг-омилининг антагонисти билан бирга қўллаш юзасидан клиник тажриба йўқ. Тавсия қилинган дозаларни ва даволашнинг давомийлигини даволашнинг шахсий схемасига қараб ўзгартириш мумкин.\nАновуляция (шу жумладан овариал поликистоз (ОП)):\nБравель билан даволаш мақсади бир Граафов фолликуласини ҳосил бўлишидан иборат бўлиб, одам хорионик гонадотроп гормони (ХГГ) таъсири натижасида ундан овоцит ажралиб чиқади.\nБравелни қўллашни ҳайз кўриш циклининг биринчи 7 куни давомида бошлаш керак. Тавсия қилинадиган бошланғич доза кунига 7 кун давомида 75 ХБ ни ташкил қилади. Клиник кузатувларга (шу жумладан тухумдонларнинг ультратовуш текширишларини алоҳида ёки эстрадиолнинг даражасини назорати билан бирга мажмуада текшириш) асосланиб, кейинги дозалашни шахсий равишда белгилаш керак. Дозани бошқариш мумкин, аммо 7 кунда бир мартадан тез-тез эмас. Тавсия қилинган дозани бир марта оширилиши 37,5 ХБ ни ташкил қилади ва 75 ХБ дан ошмаслиги керак. Максимал суткалик доза 225 ХБ дан ошмаслиги керак. 4 ҳафталик даволаш давомида натижа бўлмаган ҳолларда даволаш курсини тўхтатиш керак.\nОптимал натижага эришилганидан кейин шифокор ёки ҳамшира ХГГ ни 5000 дан 10000 ХБ гача бўлган бир марталик дозасини Бравелнинг охирги юборилган дозасидан кейин кейинги куни юбориш керак. ХГГ юборилган куни ва кейинги куни жинсий алоқаларни амалга ошириш тавсия қилинади. Муқобил усул бўлиб, сунъий бачадон ички уруғлантиришни ўтказиш ҳисобланади. Пациентнинг ҳолатини ХГГ юборилганидан кейин камида 2 ҳафта давомида синчиклаб кузатиш керак. Бравелга юқори реакция бўлган ҳолларда даволашни тўхтатиш керак, пациенткалар эса жинсий алоқадан сақланишлари ёки кейинги ойлик цикл бошлангунича контрацепциянинг тўсиқли усулларини қўллашлари керак.\nЁрдамчи репродуктив технологиялар (ЁРТ) дастурини ўтказишда фолликулаларни кўп миқдорда ҳосил бўлишини индукциялаш учун тухумдонларнинг назоратли гиперстимуляцияси:\nГонадотропин рилизинг-омили агонистлари билан даволаш курсини ўтган пациентлар учун, Бравель билан даволашни агонист билан даволаш бошланганидан кейин тахминан 2 ҳафта ўтгач бошлаш керак. Бравелнинг тавсия қилинган бошланғич дозаси даволашнинг биринчи 5 куни давомида камида кунига 150-225 ХБ ни ташкил қилади. Клиник кузатувларга асосланиб (шу жумладан алоҳида ультратовуш ёки эстрадиолнинг даражасини аниқлаш билан бирга мажмуада текширишлар), кейинги дозалаш шахсий бўлиши керак, аммо дозани ҳар бир бошқарилишида 150 ХБ дан ошмаслиги керак. Максимал суткалик доза 450 ХБ дан ошмаслиги керак, ва кўпчилик ҳолларда даволаш 12 кундан узоқ бўлиши тавсия қилинмайди.\nЦиклни бошқаришни сусайиши (down regulation) кўзда тутилмаган схемаларда, Бравель билан даволашни ҳайз кўриш циклининг 2-3 куни бошлаш керак. Дозаларнинг тавсия қилинган ўлчами ва тартиби ХГГ агонистлари билан циклни бошқаришни сусайиши қўлланган юқорида эслатилган баённомалар учун тавсия қилингани кабидир.\nОрганизмнинг оптимал реакциясига эришилганидан кейин, фолликулаларнинг охирги етилишини индукциялаш ва овоцитни чиқишга тайёргарлик учун пациенткаларга ХГГ ни 10000 ХБ гача бўлган бир марталик дозаси юборилади. Пациентлар ХГГ юборилганидан кейин камида 2 ҳафта давомида синчков назорат остида бўлишлари керак.\nгипофизар ёки гипоталамик ўсмалари бўлган;\nтухумдон, бачадон ёки сут безларининг карциномаси;\nаниқ бўлмаган этиологияли гинекологик қон кетишлари;\nпрепаратнинг қандай бўлмасин компонентларига юқори сезувчанлиги бўлган аёлларда қўллаш мумкин эмас.\nҚуйида келтирилган ҳолларда тухум хужайрасини чиқарилиши тез юз бермайди, шу сабабли Бравелни:\nтухумдонларнинг бирламчи лаёқатсизлигида;\nовариал поликистознинг натижаси бўлмаган тухумдонларнинг кисталарида ёки улар катталашганида;\nҳомиладорлик билан номутаносиб бўлган жинсий аъзоларнинг аномалияларида;\nҳомиладорлик билан номутаносиб бўлган бачадоннинг фиброз ўсмаларида буюриш мумкин эмас.\nАъзолар тизими бўйича таснифи Жуда тез-тез\nТез-тез (> 1/100, <1/10)\nИнфекциялар ва инвазиялар Сийдик чиқариш йўлларининг инфекциялари, назофарингит\nҚон томир бузилишлари Қизиб кетишлар\nМеъда-ичак йўллари томонидан бузилишлар Қоринда оғриқ Кўнгил айниши, қусиш, метеоризм, қоринда дискомфорт, диарея, қабзият\nТери ва тери ости тўқималари томонидан бузилишлар Тошма\nСкелет-мушак тизими ва бириктирувчи тўқима томонидан бузилишлар Мушак спазмлари\nРепродуктив тизим ва сут безлари томонидан бузилишлар Вагинал қон кетиши, тухумдонларни гиперстимуляцияси синдроми, чаноқ соҳасида оғриқ, сут безларининг юқори сезувчанлиги, қиндан ажралмалар\nУмумий бузилишлар ва юбориш жойидаги бузилишлар Оғриқ, инъекция соҳасида оғриқ ва реакциялар (қизариш, кўкариш, шиш ва/ёки қичишиш)\nТухумдонлар гиперстимуляцияси синдроми (ТГС) да асоратлар сифатида тромбоэмболик бузилишлар ва тухумдонни ўралиб қолиши юз бериши мумкин.\nГонадотропинлар препаратлари қўлланганда тери томонидан аллергик маҳаллий ва умумий реакциялар ва секин авж олувчи ўта юқори сезувчанлик реакциялари ҳақида хабар берилган.\nБравелнинг дорилар билан ўзаро таъсири юзасидан тадқиқотлар ўтказилмаган.\nКлиник тажриба йўқлигига қарамай, Бравель ва кломифен цитратини бир вақтда қўллаш фолликулаларни етилиш реакциясини кучайтириши мумкин. Гонадотропин рилизинг-омили агонистлари билан гипофизар десенсибилизация мақсадида бирга қўлланганда, тухумдонлар томонидан исталган реакцияга эришиш учун Бравелнинг юқори дозалари керак бўлиши мумкин.\nБравель – кучли гонадотроп препарат бўлиб, турли оғирлик даражасидаги ножўя самараларни чақириши мумкин ва бепуштликни даволаш усулларини яхши биладиган шифокорнинг қатъий кузатуви остида қўлланиши керак.\nБравелни хавфсиз ва самарали қўллаш тухумдонларнинг даволашга бўлган, ультратовуш текширишларни, эстрадиолнинг плазмадаги даражасини аниқлаш билан бирга, ўз ичига оладиган реакциясини синчков ва мунтазам назоратини талаб қилади.\nБравелнинг биринчи инъекцияси шифокорнинг синчков назорати остида ўтказилиши керак. Даволашни бошлашдан олдин иккала шерикдаги бепуштлик сабабларини текшириш, шунингдек мумкин бўлган қарши кўрсатмалар юзасидан тиббий текширишни ўтказиш керак. Хусусан, пациентларни гипотиреоидизм, адренокортикал етишмовчилик, гиперпролактинемия, гипофизар ёки гипоталамик ўсмаларнинг борлигига текшириш, бундай патологик ҳолларда кўзда тутилган мувофиқ даволашни буюриш керак.\nАновуляция натижасидаги бепуштликни даволаш доирасида ҳам, ёрдамчи репродуктив технологиялар (ЁРТ) дастури доирасида ҳам, фолликулаларнинг ўсишини рағбатлантириш ўтказилаётган пациентларда, тухумдонларнинг ўлчамини катталашиши ёки тухумдонларнинг гиперстимуляцияси синдроми ривожланиши кузатилиши мумкин.\nБравелни тавсия қилинган дозалаш тартибига риоя қилиш ва тухумдонларнинг даволашга бўлган реакциясини синчиклаб назорат қилиш, бу ножўя самараларни ривожланиш хавфини камайтиришга ёрдам беради.\nТухумдонларнинг гиперстимуляцияси синдроми (ТГС)\nТГС – тухумдонларнинг асоратланмаган катталашишидан фарқ қилувчи ҳолатдир. ТГС симптомлари авж олиши мумкин бўлган синдром ҳисобланади. Синдром тухумдонларни аҳамиятли катталашиши, жинсий стероид гормонларнинг даражасини ошиши, шунингдек қон томирларининг ўтказувчанлигини ошиши билан намоён бўлади, улар қорин, плеврал ва алоҳида ҳолларда перикардиал бўшлиқларда суюқликни тўпланишига олиб келиши мумкин.\nТГС нинг оғир ҳолларида қуйидаги симптомлар: қоринда оғриқ, метеоризм, тухумдонларни анча сезиларли катталашиши, тана вазнини ошиши, диспноэ, олигурия ва ва кўнгил айниши, қусиш ва диарея каби гастроинтестинал симптомлар кузатилиши мумкин. Клиник баҳолашда гиповолемия, электролит дисбаланс, асцит, гемоперитонеум, плеврал бўшлиққа суюқлик тўпланиши, гидроторакс, ўткир ўпка дистресс-синдроми, тромбоэмболия эпизодлари, қонни қуюқлашиши аниқланиши мумкин.\nТухумдонларнинг гонадотропин билан даволашга юқори реакцияси ТГС га, овуляцияни рағбатлантириш учун ХГГ қўлланганидаги алоҳида ҳоллардан ташқари, кам олиб келади, шунинг учун ТГС ни пайдо бўлиши ҳолларида ХГГ ёрдамида рағбатлантириш учун қўллашдан сақланиш, шунингдек пациентларга жинсий алоқалардан сақланиш ёки контрацепциянинг тўсиқ усулларини камида 4 кун давомида ишлатишни тавсия қилиш керак. ТГС тез бошланиши мумкин (1 суткадан бир неча кунгача) ва жиддий ножўя самара ҳисобланади, шунинг учун пациентлар ХГГ юборилганидан кейин камида 2 ҳафта давомида шифокорнинг назорати остида бўлишлари керак.\nБравелни тавсия қилинган дозалаш тартибига синчков риоя қилиш ва даволаш вақтида синчков назоратини ўтказиш, тухумдонларнинг гиперстимуляцияни ва кўп ҳомилали ҳомиладорликнинг пайдо бўлиши хафвини камайтириш имконини беради. Ёрдамчи репродуктив технологиялар (ЁРТ) дастурини ўтказишда овуляцияни юз беришига барча фолликулаларнинг аспирацияси гиперстимуляциянинг пайдо бўлиши хавфини пасайтиришига ёрдам беради.\nТГС оғир шаклга ўтиши ва ҳомиладорлик юз берган ҳолда давомийроқ бўлиши мумкин. Одатда ТГС ҳайз кўриш юз берганида мустақил ўтиб кетади. ТГС ни оғир ҳолларида гонатропин юборишни тўхтатиш керак, пациент эса махсус даволаш ўтказиш учун госпитализация қилиниши керак.\nСиндром кўпинча овориал поликистози бўлган пациентларда ривожланади.\nКўп ҳомилали ҳомиладорликда, айниқса ҳомилалар сони кўп бўлганида, она учун ҳам, ҳомила учун ҳам перинатал даврда асоратларни пайдо бўлишининг юқори хавфи бор.\nГонадотроп гормони билан даволаш натижасида овуляция бошланадиган пациентларда, табиий уруғланиш натижасидаги ҳомиладорлик билан солиштирилганда, кўп ҳомиладорлик ҳоллари тезлашган. Кўп ҳомилалик хавфини камайтириш учун пациентлар тухумдонларининг реакциясини синчков назоратини ўтказиш керак.\nДаволашни бошида пациентларни уларда кўп ҳомилалик ҳомиладорликни пайдо бўлиш эҳтимоли тўғрисида огоҳлантириш керак.\nҲомиладорликни тўхтаб қолиши ёки ўз-ўзидан абортлар натижасидаги бола ташлашлари ҳолатлари сони, фолликулаларни етилишини рағбатлантириш ўтказилган аёлларда ёки ёрдамчи репродуктив технологиялар (ЁРТ) дастури ўтказилганида табиий уруғланиш ҳолларига нисбатан юқоридир.\nБачадон найларининг касалликлари бўлган аёлларда бачадондан ташқари ҳомиладорликни ривожланиш хавфи юқоридир.\nРепродуктив аъзоларнинг ўсмалари\nБепуштлик бўйича бир неча марта дорилар билан даволанган аёлларда тухумдонларнинг ва бошқа репродуктив тизими аъзоларининг ҳам хавфсиз, ҳам хавфли ўсмаларини ривожланиши кузатилган. Ҳозирги вақтда бепуштлик билан хасталан аёлларда гонадотропинни қўллаш билан даволаш ва ўсмаларга бошланғич мойиллик орасида боғлиқлик аниқланмаган.\nЁРТ ўтказилганидан кейин аёлларда ҳомиланинг туғма ривожланиш нуқсонларини тарқалиши табиий уруғланганидаги сонидан бироз юқори бўлиши мумкин. Бу ота-оналарнинг шахсий ўзига хос хусусиятларининг натижаси бўлиши мумкин (масалан, онанинг ёши, сперманинг характеристикаси ва шунга ўхшашлар) деб ҳисобланади.\nТромбоэмболик бузилишларни ривожланиш хавфи юқори бўлган аёлларда наслий мойиллик, аҳамиятли семириш (тана вазнининг индекси >30 кг/м2) ёки тромбофилия туфайли веноз ёки артериал тромбоэмболик бузилишлар, гонадотропин билан даволаниш вақтида ҳам, даволаш тугаганидан кейин ҳам ривожланиши мумкин. Таъкидлаш лозимки, ҳомиладорликнинг ўзи ҳам тромбоэмболик асоратларнинг юқори хавфи пайдо бўлишида ўрин тутиши мумкин.\nПрепарат лактоза сақлайди, шунинг учун галактозани ўзлаштира олмасликнинг кам учрайдиган наслий шакллари, лактаза етишмовчилиги ёки глюкоза-галактоз мальабсорбцияси бўлган пациентларда қўллаш мумкин эмас.\nБравелни аёлларга ҳомиладорлик ва эмизиш даврида қўллаш мумкин эмас. Бугунги кунгача тухумдонларнинг клиник назоратли гиперстимуляциясида тератоген самараларни пайдо бўлиш хавфи тўғрисида хабарлар бўлмаган. Ҳомиладорликни кечишига таъсири тўғрисида маълумотлар йўқ.\nАвтотранспортни бошқариш ёки бошқа механизмлар билан ишлашда реакция тезлигига таъсир этиш хусусияти\nПрепаратни автотранспортни бошқариш ёки бошқа механизмлар билан ишлаш қобилиятига таъсири юзасидан маълумотлар йўқ. Бироқ Бравелнинг транспорт ва механизмларни бошқариш қобилиятига таъсир қилиш эҳтимоли кам.\nБравелни бир инъекцияда бошқа препаратлар билан, шу жумладан Ферринг корхонаси ишлаб чиқарадиган юқори даражада тозаланган менотропин Менопур билан бирга юбориш мумкин эмас. Тадқиқотлар, Бравель ва Менопурни бир вақтда қўлланилиши кутилган биофаолликни жиддий ўзгартирмаслигини кўрсатди.\nТухумдонларнинг гиперстимуляция синдроми ривожланиши мумкин. Симптоматик даволаш ўтказилади.\nКукуни бўлган 5 флакон эритувчиси (1 мл дан) бўлган 5 ампула билан комплектда уяли ўрамда; 1 уяли ўрамдан картон қутида;\nКукуни бўлган 10 флакон эритувчиси (1 мл дан) бўлган 10 ампула билан комплектда уяли ўрамда; 2 уяли ўрамдан картон қутида.\nОригинал ўрамида, ёруғликдан ҳимояланган жойда, +25°С дан юқори бўлмаган ҳароратда сақлансин. Музлатилмасин.


ЎзА - Ёш тарғиботчиларга зарур тавсиялар\n20.11.2017 18:52 Чоп этиш версияси\nПрезидентимизнинг 2017 йил 18 июлдаги “Ўзбекистон ёшлар иттифоқи фаолиятини такомиллаштиришга доир комплекс чора-тадбирлар тўғрисида”ги қарори ижроси доирасида ташкил этилган семинарда мамлакатимизнинг барча вилоятларидан 170 га яқин ёшлар иштирок этди.\nҚатнашчилар учун ҳуқуқий, фан-таълим ва маънавият йўналишлари бўйича гуруҳларга бўлинган ҳолда, машғулотлар ўтказилди. Унда малакали мутахассислар томонидан тарғиботчининг аудитория билан ишлаши, сиёсий-ҳуқуқий билими, юртимизда амалга оширилаётган маънавий-маърифий ислоҳотлар мазмун-моҳиятини нечоғли тўғри тушунтира олиши, хорижий тилларни пухта ўзлаштиргани, нутқ маданияти каби жиҳатларга алоҳида эътибор қаратилди. Қабул қилинаётган қонунлар, Президентимизнинг қарор ва фармонларида белгиланган устувор вазифалар, уларнинг мазмун-моҳияти, аҳамияти ҳақида кенг тушунча берилди.\n– Ёшларнинг бўш вақти мазмунли ўтишини таъминлаш, уларни тадбиркорликка жалб қилиш ва ёшлар ўртасида ҳуқуқбузарликнинг олдини олиш муҳим аҳамиятга эга, – дейди Навоий вилоятидан келган Д.Абдураҳимова. – Тарғибот тадбирларимизда чекка ҳудудлардаги ёшларни ҳам қамраб олиб, уларнинг қизиқиш ва муаммолари билан яқиндан танишишга ҳаракат қиламиз. Бу ишларни самарали олиб бориш учун вилоятимиздаги иқтидорли, фаол ва ташаббускор талаба-ёшларни ўзида жамлаган “Маърифатпарвар ёшлар” клубини ташкил этдик. Клуб аъзолари жойларга чиқиб, ижтимоий ҳимояга муҳтож, кам таъминланган оилалар фарзандларига турли фанлардан машғулотлар ўтказади. Тенгдошларига кўмаклашиб, эришаётган ютуқлари билан ўртоқлашади.\nСеминарда Республика ёш тарғиботчилар марказининг кейинги йил учун иш режаси самарадорлигини оширувчи лойиҳа тақдимоти бўлиб ўтди. Унда ёшларнинг ҳуқуқий маданиятини юксалтириш, китобга, билим олишга қизишини ошириш, бу йўналишда бажарилиши лозим бўлган вазифалар юзасидан фикр алмашилди.


Ясунари Кавабата. Жонсиз юз (ҳикоя) | www.ziyouz.uz\nБош саҳифа Жаҳон насри онлайн антологиясиЯсунари Кавабата (1899-1972; Япония)Ясунари Кавабата. Жонсиз юз (ҳикоя)\n— Бечорани кўришга қанчалик интиқ бўлаётганингизни кўз олдимга келтираяпман, — деб гап бошлади қайнонаси уни марҳума хотини ётган хонага шоша-пиша бошлар экан. — Мана, қаранг, ўлим уни қандай кўйга солди, — дея майитнинг юзига ёпилган оқ ёпинчиқни очишга тутинди.\nУ оқ ёпинчиқни бир четидан кўтариб очди.\nАёлнинг жонсиз юзида ғам-кулфат ифодаси зоҳир эди. Қуриёзган лунжлари осилиб қолган, ярим очиқ оғзидан сарғайган тишлари туртиб чиқиб турарди. Папирос қоғозидай юпқа қовоқлари кўз соққасига ёпиштирилгандай бўлиб кўринарди. Пешанасидаги бўртиб чиққан томирлари у чеккан азоб-уқубатлардан дарак берарди.\n— Сиз, ҳойнаҳой, йўлда толиққан бўлсангиз керак. Тушлик қилиб, бир оз дам олсангиз бўларди.\n— Ё, парвардигор! Инсон руҳияти нақадар кучли экан-а! Шўрлик қизим сиз қайтиб келгунингизча сира жон бергиси келмаган эди! Энди эса гўё мўъжиза юз берди. Унга бир марта қараганингизгаёқ юзи шу қадар осудалашиб, майинлашибдики… Энди етар… Бечорани ўз ҳолига қўяйлик.\nАбдувоҳид Умиров таржимаси\n← Аввалги Аввалги О’Генри. Сўнгги япроқ (ҳикоя)\nКейинги → Кейинги: Ясунари Кавабата. Анор (ҳикоя)


ОАВ: Twitter оммавий хабарларда 140 ҳарфлик чекловни олиб ташлашни режалаштирмоқда\n00:25 / 30.09.2015\nTwitter компанияси фойдаланувчиларга ўз микроблогларида ҳозирда амалда бўлган 140 ҳарфлик чекловдан ошадиган хабарларни чоп этишга имкон берувчи янги дастур ишлаб чиқмоқда. Бу ҳақда компания режаларидан хабардор бўлган манбаларга иқтибос келтирган ҳолда re/code ахборот портали маълум қилди.\nБироқ бу янгилик қандай амалга оширилиши номаълум бўлиб қолмоқда. Айни пайтда фойдаланувчилар бу чекловни четки хизматлар, хусусан, матннинг керакли қисмини ажратиб, уни микроблогда сурат шаклида чоп этишга имкон берувчи хизматлар ёрдамида четлаб ўтишлари мумкин.\nАввалроқ Twitter шахсий хабарларда 140 ҳарфлик чекловни бекор қилгани маълум қилинганди.


Худонинг сўзи 64 — Dilkashradio.com\nХудонинг сўзи 64\nАссалому алайкум азиз радио тингловчи биродарлар. Сизлар билан яна радиомиз қаршисида дийдор учрашиб турганимиз учун Раббимиз Исо Масиҳдан миннатдормиз. Куннинг иссиқ пайтларида муздеккина сувни симириб ичган кишининг мазза қилганлигини кўз олдингизга келтирганмисиз?\nЎйлайманки, бундай мазза қилиб сув ичиш ҳар биримизнинг бошимиздан ўтган бўлса керак. Раббимиз Исо Масиҳ: эй чанқаганлар, Менинг олдимга келинглар. Мен сизга шундай сув берайки, ичганингиздан кейин бир умр чанқамайсизлар, деб айтяпти.\nБу қандай ажойиб сув бўлдики, бир марта ичган одам бошқа чанқамаса? Менимча, ҳар қандай инсон ушбу сувдан ичиб кўришни орзу қилса керак. Марҳамат, тингланг. Ушбу сув ҳақида сизларга айтиб бермоқчиман.\n“Чанқаганлар, барчангиз сувга келинг! Ҳаттоки сизлар ҳам, кумуш тангаси йўқлар, келинглар, сотиб олинглар. Келинглар, кумуш тангасиз шароб ва сутни бекорга олинглар! Сизлар нега нон бўлмаган нарсага кумуш берасизлар, тўйғазмаган нарсага меҳнат қиласизлар?\nМени диққат билан эшитиб, яхши нарсаларни енглар, токи жонингиз мой ила роҳатлансин. Менга қулоқ солиб, олдимга келинг. Мени тингланг, шунда жонингиз ором олади. Мен сизларга Довудга ваъда қилинган мангу аҳдим ва ўзгармас иноятимни бераман.\nМана, Мен уни халқлар учун гувоҳ қилиб бердим, уларнинг йўлбошчиси ҳамда насиҳатчиси қилдим. Мана, сен ўзинг танимаган халқни чақирасан, сени танимаган халқлар ҳам сенинг Худовандинг учун, Муқаддас Исроилинг учун сенга келгани шошилади.\nЧунки У сени машҳур қилди. Раббийни топиш мумкин экан, Уни изланглар. У яқин турганда Уни чақиринглар. Имонсиз ўз йўлини, қонунбузар ёмон хаёлларини ташлаб, Раббийга мурожаат этсин, шунда У уни марҳаматлайди, бизнинг Худовандга мурожаат қилсин, чунки У раҳм-шафқатлидир” Ишаъё китоби 55 боб 1 оятдан 7 оятгача бўлган жойлар.\n“Сиз ўткинчи озиқ учун эмас, абадий ҳаётга бошловчи боқий озиқ учун ҳаракат қилинглар, уни сизларга Инсон Ўғли беради. Инсон Ўғли эса Ота – Худонинг муҳрига моликдир.\nХалқ Исодан: “Худога маъқул ишларни бажариш учун нима қилишимиз керак?” – деб сўради. Исо деди: “Худога маъқул иш – Худо юборган Зотга ишонишдир”. Азизлар, агар тавба ибодати ҳақида билмоқчи бўлсангиз, бизнинг www.najot.com сайтимизга марҳамат қилинг. Яна радио тўлқинлари орқали учрашгунча хайр, соғ омон бўлинг, азиз тингловчи.\nХудонинг сўзи 101\nХудонинг сўзи 15\nХудонинг сўзи 31


ЎзА - Ҳаётимда биринчи марта ёзувчи бўлмаганимдан афсусландим\n11.12.2017 15:47 Чоп этиш версияси\nЎзбекистон қишлоқ хўжалиги ходимлари куни тадбирларида иштирок этган фермернинг иқрори\nПойтахтимизда катта тантана билан ўтказилган Ўзбекистон қишлоқ хўжалиги ходимлари куни тадбирларида иштирок этиб қайтдим. Шундай деяпману, гўё ҳаммаси тушда кечгандек. Уч кун давомида шунча ҳаяжону қувонч, фахр-ифтихорни қалбдан туйганим, гувоҳ бўлганимга ишонгим келмайди.\n...Туман ҳокимлигидан қўнғироқ қилиб, “илғор фермер сифатида Ўзбекистон қишлоқ хўжалиги ходимлари куни муносабати билан Тошкент шаҳрида ўтказиладиган тантаналарда қатнашасиз, тайёргарлик кўринг”, дейишди.\nАлбатта, камтарона меҳнатларим давлатимиз томонидан эътироф этилаётганидан хурсанд бўлдим. Лекин кўнглимнинг бир четида “шунча йўлга мени овора қилгандан кўра, бошқа ёш фермерлардан бирортасини юборишса бўлмасмикин, мен учун ҳозир қадрдон далам, набираларим қучоғидан иссиқ гўша, тафтли маскан борми?” деган саволомуз ўй ҳам ўтди хаёлимдан. Чунки, собиқ тузум даврида бир-икки марта қишлоқ хўжалиги ходимлари қурултойида иштирок этиш учун минг бир азобда бориб келганларимни унутмаган эдим.\nХуллас, айтилган кун кўнглимда алланечук хавотир билан Самарқанд шаҳрига бордим. Вилоятдан бир неча юз киши – фермерлар, сувчи ва механизаторлар, хизмат кўрсатиш идоралари, қайта ишлаш корхоналари вакиллари билан бирга пойтахтга йўл оладиган бўлдик. Шу ернинг ўзида туманлардан келган деҳқонларни кутиб олиш ва пойтахтга кузатиш учун ўзгача тараддуд кўрилганидан кўнглим ёришиб кетди. Ўзимизнинг "Afrosiyob"да Тошкент томон йўлга чиқдик.\nҲали хаёлларимиз, ўй-фикрларимизни жамлаб улгурмай, икки соатдан бироз ўтиб пойтахт вокзалида эканимизни эълон қилишди. Азиз меҳмонларни қаршилагандек бизни кутиб олиб, махсус автобусларга ўтқазишди. Ҳаммамиз ҳайрон. Тошкентнинг кундан-кунга ўзгариб, чирой очиб бораётган ҳусну жамолига мафтун бўлиб бораётганимизда биз ўтирган автобус муҳташам бино олдида тўхтади.\nПойтахтимиздаги энг замонавий, бир нечта юлдузли меҳмонхона экан. Шу ерга жойлашишимизни айтишди. Тўғриси, сафарга чиқишимдаги эски хотиралар сабаб, ишонмадим. Аммо, меҳмонхона ходимлари менинг номимга расмийлаштирилган хона калитини қўлимга тутқазиб, ичкарига бошлаганда ҳайратим бир неча баробар ошди.\nНомерга киргач, меҳмонхона ходими ушбу хона, у ерда қўйилган совғалар биз, меҳмонлар учун экани, бирор бир хизмат бўлса, бемалол чақиришимиз мумкинлигини айтишди.\nШундан сўнг, ростакамига байрамга келганимизни, биз муҳтарам Президентимизнинг меҳмони эканимизни ҳис қилдим. Бизга совға сифатида қўйилган бежиримгина, қимматбаҳо сумкани очиб – катта хазина топдим – Президентимиз Шавкат Мирзиёевнинг китоби. Китоб саҳифаларига кўз югуртира бошладим. Кейинги бир йил давомида юртимизда барча соҳаларда амалга оширилган оламшумул ислоҳотлар, Президентимизнинг Самарқандга, Ургутга ташрифлари давомида айтган гаплари қулоқларим остида жаранглагандек бўлди.\nХонадаги телефон жиринглаб, бизнинг гуруҳимиз пойтахт бўйлаб саёҳатга чиқиши хабарини айтишди. Ишонасизми, меҳмонхонага қанчалик ҳайрат ва ҳаяжон билан кирган бўлсам, саёҳатга чиқишда ўзимда шунчалик катта ишонч, фахр-ифтихорни ҳис қилдимки, буни сўз билан ифодалаб беролмайман. Ҳаётимда биринчи марта ёзувчи бўлмаганимга афсусландим. Эгнимда яп-янги либос, қўлимда Президент совға қилган сумка. Пойтахтимиздаги қишлоқ хўжалик техникалари ва маҳсулотлари кўргазмалари, тарихий-маданий объектларни қишлоқдаги оддий деҳқон, фермер сифатида томоша қилмадик, уларнинг ҳар бири бўйича ўзаро баҳс-мунозарага киришдик, таклиф ва мулоҳазаларимиз билан ўртоқлашдик, тажриба алмашдик.\nТошкентга саёҳатимизнинг иккинчи куни Ўзбекистон Қишлоқ ва сув хўжалиги вазирлигида учрашув бўлди. Унда Президентимиз Шавкат Мирзиёев томонидан қишлоқ хўжалиги соҳасининг бир гуруҳ илғор вакилларини мукофотлаш тўғрисида фармон қабул қилинганини эшитдим. Учрашувда ушбу мукофотлар тантанали равишда топширилди. Сафдошларимизни олқишлаб, уларнинг қувончидан қалбим ғурурга тўлиб турганда менинг ҳам исм-шарифимни ўқиб қолишса, денг. Қулоқларимга ишонмайман, кўзларимдан ёш чиқиб кетди. Мукофотни кўксимга тақиб қўйишганида бўйим осмон қадар юксалди-ёв!\nШу кезда бундан қирқ йиллар аввал мактабни битириб, фермада сут соғувчи бўлиб ишлаганиму ўзим пул топиб, минг бир машаққат билан институтда ўқиганим, кейин бир неча йиллар жамоа хўжалиги фермасида меҳнат қилган бўлсам-да, қадр-қиммат топмаганим ёдимга тушиб, ўксиндим. Истиқлол туфайли Ургутда биринчилар қатори фермер бўлиб, косам оқаргани, қишлоқдошларимга озми-кўпми нафим теккани, эл корига яраётганимдан, камтарона меҳнатим давлатимиз томонидан юксак эътироф этилганидан қалбим ғурурга тўлди. Шу кунларга етказган парвардигорга шукроналар айтдим.\nАллоҳга шукр, бугун ургутлик фермерлар орасида ўз ўрнимга эгаман. Вилоят, туман раҳбарлари, сафдошларим ҳурматимни жойига қўйишади. Маслаҳат сўрайди. 19 гектарлик еримизда ғалла, тамаки, сабзавот маҳсулотлари етиштириб, зиммамизга олган мажбуриятларни бекаму кўст адо этяпмиз. Меҳнатимиздан манфаатдорлигимиз юқори, дастурхонимиз тўкин-сочин, омборларимиз донга тўла. Муҳими, эртанги кунимиздан кўнглимиз тўқ. Янги режаларимиз, лойиҳаларимиз бор.\nТўққизинчи декабрь куни “Ўзбекистон” халқаро анжуманлар саройида байрам тадбирида қатнашдик. Биринчи марта ушбу кошонага кирдим. Мен каби яна минглаб фермер ва деҳқонлар ҳам илк бор мазкур муҳташам бинонинг меҳмони бўлди.\nТадбирда Президентимиз Шавкат Мирзиёев мамлакатимиз қишлоқ хўжалиги ходимларини самимий табриклаб, юракдан очиқ гапиришлари барчамизни тўлқинлантириб юборди. Айниқса, "Узоқ йиллар раҳбарлик лавозимларида ишлаган инсон сифатида менинг турли соҳа вакиллари орасида дўстларим, танишларим кўп. Лекин қалбимга энг яқин инсонлар, қадрдонларимнинг энг кўпи мана шу соҳа – қишлоқ хўжалиги тармоқларида, десам, ишонинглар, айни ҳақиқатни айтган бўламан. Бу билан мен, албатта, доимо чин дилдан фахрланаман, сизларни қалбимга, юрагимга энг яқин ва азиз инсонлар, деб биламан”, дейишлари кўксимизни тоғдек кўтарди. Шундай юрт фуқаролари эканимиздан ғурурландик.\nДеҳқонларда шундай гап бор – деҳқон бир тўйиб ухласа, бир йиллик кучга энади. Биз, фермерлар Президентимизнинг алоҳида эътибор ва ғамхўрлиги туфайли бугун шунчалик улкан ҳурмат-эҳтиром кўраяпмизки, бу бизга ўн йиллик куч-ғайрат бахш этади, меҳнатга иштиёқ уйғотади. Жумладан, пойтахтимизда Ўзбекистон қишлоқ хўжалиги ходимлари куни муносабати билан ўтказилган тадбирлардан олган таассуроту ҳаяжонларимиз, рағбат ва эътибор бизни янги зафарлар сари илҳомлантиради. Буни албатта, ўз меҳнатимиз билан намоён этамиз.\nСамарқанд вилояти Ургут туманидаги\n“Ғалаба” фермер хўжалиги раҳбари,\n“Дўстлик” ордени соҳиби.


Россия ҳукумати мамлакат ОТМларининг кундузги бўлимларида таҳсил олаётган талабаларга Россияга киришга рухсат берилган давлатлар рўйхатини эълон қилди.\nРоссия Фан ва олий таълим вазирлиги чет эллик талабаларнинг ўқишга келишига оид янги тартибни жорий этди.\nРоссия Бош вазири Михаил Мишустин имзолаган 635-р - рақамли фармойишга мувофиқ, кундузги бўлимда ўқиётган олий ўқув юртлари талабаларига махсус тартиб асосида Россияга киришга рухсат берилди.\nБу қарордан хабар топган бир гуруҳ ўзбекистонлик талабалар Озодликка “Ўзбекистонлик талабаларга ҳам Россияга киришга рухсат берилдими?” деган савол билан мурожаат қилишди.\nОзодликнинг бу саволига жавоб берган Россия Федерацияси Фан ва олий таълим вазирлигининг Ангелина исмли матбуот хизмати расмийси киришга рухсат берилган талабалар орасида ўзбекистонлик ёшлар йўқлигини афсус билан маълум қилди.\n- Ҳақиқатан, эпидемиологик вазият барқарорлашган мамлакатлардан келаётган хорижлик талабалар, аспирантлар, ординаторларга киришга рухсат берувчи Россия Федерацияси ҳукумати фармойиши 20 март куни эълон қилинди. Сайтимизда кириш тартиби батафсил тушунтирилган. Эпидемиологик вазият яхши ёки ёмон бўлган давлатлар рўйхатини бизга Роспотребнадзор аниқлаштириб беради. Афсуски ҳозирча рўйхатга Ўзбекистон киритилмаган, - деди вазирлик расмийси.\nВазирлик расмий сайтида талабаларга киришга рухсат берилган давлатлар қаторида Абхазия, Озарбайжон, Арманистон, Беларус, Вьетнам, Греция, Миср, Ҳиндистон, Қозоғистон, Қатар, Қирғизистон, Куба, Малдив Республикаси, Бирлашган Араб Амирликлари, Сейшел ороллари, Сербия, Сингапур, Танзания, Туркия, Финляндия, Швейцария, Эфиопия, Жанубий Корея, Жанубий Осетия ва Япония бор.\nИдора вакиласи келтирилган рўйхат ўзгартирилиб, тўлдириб борилиши мумкинлигини ҳам қўшимча қилди.\nЯнги тартибга кўра, хорижлик талабалар Россияга кириб келишларидан камида 10 кун олдин ўз университетларига электрон почта орқали кириш муддати тўғрисида билдиришнома юборишлари лозим.\nКиришга рухсат берилгани тўғрисида жавоб ҳам электрон почта орқали келади. Рухсат олган студент киришгача бўлган 3 кун ичида COVID-19га тест топшириши лозим. Тест коронавирус борлигини аниқламаса, улар бу ҳақда рус ёки инглиз тилида ҳужжат олиб чегарадан ўтишларига рухсат берилади.\nРоссия ҳукумати мамлакатга кириб келган чет эллик талаба кейинги 72 соат давомида қайтадан ПЗР (полимераза занжирли реакцияси) текширувидан ўтишга мажбур эканини белгилаб қўйди. Бу тестлар натижалари чиққунга қадар талабалар ўзини-ўзи изоляция қилиш режимида қолади ва ўқиш улар учун онлайн тарзда ўтказилади.\nБундан олдинроқ Россия Фан ва олий таълим вазири Валерий Фальков коронавирус авж олган ўтган 2020 йилда мамлакат ОЎЮларига 98 минг хориж граждани талабаликка қабул қилинганини билдирганди. Пандемия авж олиши туфайли 37 фоиз университет ва институтлар масофавий таълим курсларига ўтди.\nРоссия парламентининг Таълим ва фан қўмитаси раиси биринчи муовини Олег Смолин бугунги кунда Россияда хорижлик талабаларнинг ярмидан кўпи ўз уйида туриб, ўқув жараёнига Интернет орқали қатнаётгани ва бу ҳолат мамлакат ичкарисидаги таълим тизимига жуда салбий таъсир ўтказаётганини маълум қилди.\nҲукумат пандемия ортидан жорий йилнинг апрел ойидан давлат олий ўқув юртларида таълим баҳосини тушириши ва кейинги йилда бюджет ўринларига қабул қилинажак талабалар сонини ошириши тўғрисида эълон қилди.\nШу йилнинг феврал ойида Россия томони Ўзбекистон фуқароларининг мамлакатга кириб келишлари, жумладан, ўқиш мақсадида келишлари учун ўрнатилган чекловларни бекор қилгани йўқлиги тўғрисида хабар берилган эди. Россияга киролмаётган ўзбекистонлик талабалар дарслардан ортда қолаётганликларини айтиб келмоқда.


Тариқат мақомлари - Баҳоуддин Нақшбанд ёдгорлик мажмуаси маркази\n12 июн 2015 й.\n1557 марта ўқилди.\nТариқатда кўп мақом ва манзиллар бор. Ҳар бир мақомнинг ибтидо (бошланиш) ва ниҳояси (тугаши) бор. Ибтидони дуруст қилмасдан ниҳояга етиб бориш амри маҳолдир. Чунончи, Жунайд роҳматуллоҳи алайҳ: “Киши бошланишни дуруст қилмасдан ниҳояга етиб бора олмайди”, дейдилар. Баъзи сўфийлар: “Вусул (Аллоҳга етиб бориш), яъни ҳақиқат ва маърифат - тариқат усулларини хароб қилишдан зое бўлади”, деб ёзганлар. Абу Сулаймон Дороний ҳам шу фикрни айтганлар. Шундай экан кишига йўл очилиши ва унга вусул (Худога етиб бориш) ҳосил бўлиши учун у усул (пойдевор) ва бидоятни зийнатлаши лозим. Жунайд роҳматуллоҳи алайҳ айтишларига кўра, тариқатнинг усули (пойдевори) бештадир:\n1.\tКундузи рўза тутиш.\n2.\tТунда қиём қилиш (ибодатда бедор бўлиш).\n3.\tҲар амалда ихлосли бўлиш.\n4.\tАмалларда тартибга риоя қилиш.\n5.\tҲар бир ҳолатда Аллоҳга таваккул қилиш ва унга суяниш.\nСаҳл Тустарий роҳматуллоҳи алайҳга кўра тариқат усули еттитадир:\n1.\tАллоҳ китобини маҳкам ушлаш.\n2.\tСуннати набавийга эргашиш.\n3.\tҲалол таом ейиш.\n4.\tМахлуқларга озор беришдан сақланиш.\n5.\tГуноҳлардан сақланиш.\n6.\tТавба қилиш.\n7.\tБарча ҳақларни адо этиш.\nМаълумки сўфийларнинг илмлари ҳолатлар ва кайфиятлардан иборатдир. Ҳолат ва кайфиятлар эса амалларнинг самараси ва натижасидир. Амаллар дуруст бўлмагач, гўзал ҳоллар қандай қилиб пайдо бўлсин?. Шунинг учун сўфилар: “Ким вуруд ва вазифалардан маҳрум бўлса, воридот ва ҳолотдан ҳам бебаҳра бўлади”, деб айтганлар. Абу Сулаймон Дороний: “Қайси амалдан дунёда қалб ҳузурланиши ва хузуъ пайдо бўлмаса, охиратда ҳам у амал фойда қилмайди”, дейдилар. Амалнинг дуруст бўлиши учун эса илм зарурийдир. Хусусан, фиқҳ илмини ўрганиб, намоз, рўза ва бошқа ибодатларда фарзу вожиб, суннату мустаҳабларни, муомалотдаги (молиявий ишлардаги) ҳалолу ҳаром ва макруҳларни билиб олиш лозим. Хуллас, солик (тариқатда юрувчи) ақидасини тўғрилаб олгандан сўнг биринчи ўринда иложи борича фиқҳий масалаларни ўзлаштириши керак. Чунончи баъзи сўфилар: “Илмсиз амал касал ва бемордир. Илм амалсиз бўлса, бекордир. Илм амал билан бирга бўлса, сироти мустақим ва мустаҳкам йўлдир”. дейдилар.\nРосулуллоҳ соллаллоҳу алайҳи васаллам: “Илм талаб қилиш ҳар муслим ва муслимага фарздир”, дея марҳамат қилганлар. Яна бир ривоятда: “Чин мамлакатида бўлса ҳам илм талаб қилинглар”, дейилган. Бу илмдан аниқки, ақоид ва иймонни дуруст қиладиган ҳамда амалларни ислоҳ этадиган илм назарда тутилган. Иймон келтириш билан қалбга вожиб бўлган вазифа бажарилади. Ибодат қилиш билан эса аъзоларга вожиб бўлган вазифалар адо этилади. Ҳадисда зикр этилган илмдан шариъатга хилоф бўлган, вақтларни зое қиладиган ҳамда охиратда кишини шарманда ва расво қиладиган илм мурод эмасдир. Барча ҳаққоний илмларнинг асли ва пойдевори Қуръони Каримдир. Қуръони карим эътиқод, иймон, тавҳид, маърифат, ибодат ва ҳолатларнинг барчасига имом ва пешводир. Чунончи Ҳақ таоло: “Биз сенга ваҳй қилган китоб ҳақдир ҳамда ўзидан олдинги нарсани тасдиқ этувчидир” (“Фотир”31-оят) дея марҳамат қилган.\nЯна бошқа оятда: “Сизларга Роббингиздан туширилган нарсага эргашинглар”, (“Аъроф” 3-оят) дейилади.\nРосулуллоҳ соллаллоҳу алайҳи васаллам: “Мен сизларга икки нарсани қолдириб кетяпман. Агар уни маҳкам ушласангиз, ҳаргиз гумроҳ бўлмайсиз. Бири, Қуръон, иккинчиси, суннатимдир”, дедилар.


ЎзА - Қоракўлда йирик спорт зали ва ёпиқ сузиш ҳавзаси фойдаланишга топширилди\n31.12.2017 16:53 Болалар спорти\nҚоракўлда йирик спорт зали ва ёпиқ сузиш ҳавзаси фойдаланишга топширилди\nБухоро вилояти Қоракўл тумани болалар ва ўсмирлар спорт мактаби бир кунда 200 нафар ёш шуғулланадиган ўзига хос спорт марказига эга бўлди.\nБу ерда йирик спорт зали ва унга ёнма-ён ёпиқ сузиш ҳавзаси фойдаланишга топширилди. Умумий лойиҳа-смета қиймати 4,3 миллиард сўм бўлган ушбу объектлар Ўзбекистон Болалар спортини ривожлантириш жамғармаси маблағлари ҳисобидан барпо этилиб, 343 миллион сўмлик жиҳозлар билан ҳам таъминланди.\nСпорт залида миллий кураш, эркин ва юнон-рум кураши, бокс, дзюдо билан шуғулланиш учун барча қулайлик яратилган. Ҳакамлар, мураббийлар, тиббиёт хоналари ҳам ташкил этилган.\n– Шу пайтгача мослаштирилган эски бинода шуғулланиб келардик. Очиғи, барқарор иситилмайдиган иншоот машғулотлар учун нобоп эди, – дейди яқинда Ҳиндистонда ўтказилган кураш бўйича 20 ёшгача ёшлар ўртасидаги жаҳон чемпионати олтин медали соҳиби Абдулазиз Ҳамроев. – Биз бугун ўзимиз орзу қилган спорт залига эга бўлдик. Бу ердан ҳали юртимизни дунёга танитадиган ёш спортчилар етишиб чиқишига ишонаман.\nЁпиқ сузиш ҳавзаси ҳам янги йилга ажойиб совға бўлди. Мутахассисларнинг таъкидлашича, ҳозирдаёқ сув спортига 100 га яқин ўғил-қиз қизиқиш билдираётган экан. Улар сафига қўшни Олот тумани ёшлари ҳам қўшилиши кутилмоқда.\nУмуман, бугунги кунда Қоракўл тумани болалар ва ўсмирлар спорт мактабида 6 мингдан зиёд ўғил-қиз спорт билан мунтазам шуғуланмоқда.\nЯнги иншоотда катталар учун соғломлаштириш гуруҳларини ташкил этиш ҳам кўзда тутилган.


10:33, 10.09.2021 // 31692\nЖиззахда 6 ёшли бола асфальт текисловчи машина босиб кетиши оқибатида вафот этгани юзасидан жиноят иши қўзғатилди\nЖиззах вилояти Пахтакор туманида оғир техника босиб кетиши оқибатида вояга етмаган бола вафот этгани ҳақида хабар берилган эди. Бош прокуратура ахборот хизмати раҳбари Ҳаёт Шамсутдиновнинг «Дарё» сўровига жавобан маълум қилишича, ҳолат юзасидан жиноят иши қўзғатилди.\nФото: Жиззах ЙҲХБ видеосидан кадр\nВоқеа 7 сентябрь соат 17:10 лар атрофида юз берган. «Каток» русумли асфальт текисловчи техникада таъмирлаш ишларини олиб бораётган 39 ёшли ҳайдовчи уни орқа томонга ҳайдаётган вақтида шу кўчада болалар велосипедини бошқариб ўйнаб юрган, боғча тарбияланувчиси бўлган болани ушбу оғир техника билан босиб кетган. Оқибатда бола ҳодиса жойида вафот этган.\nЖиззах вилояти ЙҲХБ ахборот хизмати хабарида боланинг 2016 йилда туғилгани айтилганди. Бош прокуратура ахборот хизмати раҳбари унинг 2015 йилда туғилганини маълум қилди.\nҲолат юзасидан 7 сентябрь куни Пахтакор тумани ИИБ ҳузуридаги Тергов гуруҳи томонидан Жиноят кодексининг 266-моддаси 2-қисми (транспорт воситалари ҳаракати ёки улардан фойдаланиш хавфсизлиги қоидаларини бузиш одам ўлимига сабаб бўлиши) билан жиноят иши қўзғатилган.\nМавзуга доир: Наманганда қум тўкишга келган «ЗИЛ» хонадон эгасининг 2 ёшли фарзандини босиб кетди\n15:59, 17.01.2022 // 79462\n11:58 Кеча // 55172


Санкт-Петербургга ашриф доирасида "Қишлоқ ҳудудларни барқарор ривожлантириш" давра суҳбати мажлиси бўлиб ўтади.\nТОШКЕНТ, 16 ноя - Sputnik. Ўзбекистон Сенат Раиси Танзила Нарбаева бошчилигидаги Олий Мажлис делегацияси Мустақил Давлатлар Ҳамдўстлиги Парламентлараро ассамблея кенгашида иштирок этади, деб хабар қилмоқда Сенат матбуот-хизмати.\n"Мустақил Давлатлар Ҳамдўстлиги Парламентлараро ассамблеяси Кенгаши Раисининг таклифига биноан жорий йил 20-22 ноябрь кунлари Танзила Нарбаева раҳбарлигида Ўзбекистон Республикаси Олий Мажлиси делегацияси расмий ташриф билан Санкт-Петербург шаҳрида бўлади", - дейилган хабарда.\nТашриф доирасида делегация МДҲ ПА Кенгашининг навбатдаги мажлисида ва МДҲ ПАнинг эллигинчи ялпи мажлисида иштирок этади. Шунингдек ташриф доирасида "Қишлоқ ҳудудларни барқарор ривожлантириш" давра суҳбати мажлиси бўлиб ўтади.\nМазкур тадбирда қишлоқ ҳудудларни барқарор ривожлантириш, бу соҳада муваффақиятли стратегиялар ва дастурларни амалга ошириш юзасидан тажриба алмашиш масалалари кўриб чиқади.\nЭслатиб ўтамиз, октябрь ойи бошида Ўзбекистонга расмий ташриф билан Федерация Кенгаши спикери Валентина Матвиенко ташриф буюрган эди. Ташриф доирасида, Матвиенко, Ўзбекистон Олий Мажлиси Сенати ва Қонунчилик палатасидаги ҳамкасблари билан музокаралар ўтказди. Россия парламенти юқори палатаси раҳбари, шунингдек, Ўзбекистон президенти Шавкат Мирзиёев билан учрашган эди.\nЎзбекистон 2018 йилнинг ноябрь ойида МДҲ ПА конвенциясини имзолаган. 2019 йилнинг март ойида мамлакат президенти Шавкат Мирзиёев ушбу ҳужжатни ратификация қилган.


Эксперт: "Илҳом Ибодов ҳибс остида қийноққа солинган" - BBC O'zbek\nЭксперт: "Илҳом Ибодов ҳибс остида қийноққа солинган"\nФото муаллифлик ҳуқуқи Andrew Brookes\nРаҳим ва Илҳом Ибодовлар 2015 йилнинг 16 августида ҳибсга олингандилар. Фаолларга кўра, Ибодовлар уларни "ҳимоялаб" келган Миллий Хавфсизлик хизмати ходимлари билан келишилган тўлов юзасидан келиб чиққан тортишув оқибатида ҳибсга олинганлар.\nРаҳим ва Илҳом Ибодовларни тижорат қоидаларини бузиш ва ноқонуний хорижий валюта савдосини ташкиллаштиришда айблашган.\nҲуқуқ фаолларига кўра, Ибодовларни мунтазам равишда шафқатсиз калтаклашган ва қийноқлар натижасида оғир жисмоний шикастлардан Илҳом Ибодов 13 сентабрда ҳибсхонада жон берган.\nУнинг жасади фотосуратларини яқинлари ҳуқуқ фаоллари орқали CENLIBART деб номланган Франция инсон ҳуқуқлари гуруҳининг мустақил экспертизасига тақдим этишган.\nУшбу гуруҳ эксперти Нигар Ахмедбекованинг Би-би-си билан суҳбатда айтишича, Илҳом Ибодов жасади фотосуратларини ўрганиб чиқиб, унинг қийноққа солингани ҳақидаги хулосага келган.\nНигар Ахмедбекова: Шу йилнинг 26 июнида мен ўрта ёшдаги эркак жасади туширилган 20 та фотосурат ва икки видеолавҳани ўрганиб чиқдим. Мен шундай хулосага келдим: жасадда калтаклаш излари яққол кўринади. Унга ўлимидан сал аввал танасининг турли қисмларига тўмтоқ предмет билан етказилган зарба излари бор. Масалан баданида, бошида ва оёғида бу каби излар бор. Бунинг натижасида терининг чуқур лат ейиши, гемотома ва яллиғланишлар рўй берган. Менинг тахминим бўйича буларнинг остида бўлган ички органлар ҳам лат еган бўлиши мумкин. Мен албатта ўлимга сабаб инфаркт бўлган ёки бўлмаганлиги ҳақида хулоса беролмайман, айни вақтда ўлимга унга етказилган зарбалар туфайли оғриқли шок бўлмаганлигини ҳам айта олмайман. Бу борада аниқ хулосани фақатгина жасадни ёриб кўрган эксперт бера олади. Лекин ўлимга айнан қайси фактор сабаб бўлгани муҳим эмас, муҳими унинг танасида етказилган зарбаларнинг аниқ белгилари борлигидир. Ҳатто оёғида арқон билан қаттиқ боғлангани ёки кишан солингани белгилари бор эди.\nБи-би-си: Лекин бу доғлар ўлимдан сўнг пайдо бўладиган доғлар бўлиши эҳтимоли йўқми?\nНигар Ахмедбекова: Паталогоанатомлар ва экспертларда ўлимдан кейин пайдо бўладиган доғларни етказилган зарба оқибатида пайдо бўладиган доғлардан фарқлай оладиган йўллари бор. Бу икки ҳолат ўртасида жуда катта фарқ бор. Жасадда ўлимдан кейин табиий равишда пайдо бўладиган доғлар шундоққина терининг тагида бўлади ва кенгроқ манзарани беради. Биз кўрган жасаддаги доғлар эса анчайин чуқур ва бир жойга қаратилганлигини кўриш мумкин эди. Бундан ташқари, бу доғлар жойида яллиғланишларни ҳам кўриш мумкин эди. Тўпиғида эса қаттиқ предмет билан етказилган ўйиқларни кўриш мумкин эди. У ерда терига етказилган жароҳатни яққол кўриш мумкин. Бу эса жасаддаги доғлар категориясига кирмайди.\nБи-би-си: Лекин фотосуратлар асосидагина сиз айтаётган хулосаларга нақадар аниқлик билан келиш мумкин?\nНигар Ахмедбекова: Албатта, шифокор сифатида мен ҳеч қачон асоссиз бир хулосага келишдан ўзимни олиб қочаман. Лекин фотосуратлар бу чизилган расм эмас. Расмлардаги каби у ерда ҳеч нарсани қалбакилаштириб бўлмайди. Бундан ташқари, бу фотосуратларни менга ишончли манба тақдим этган. Мен бу фотосуратларни қўлимда лупа билан жуда синчиковлик билан ўрганиб чиқдим. Мен мустақил экспертман. Ўзбекистон билан мени ҳеч нарса боғламайди. Лекин репрессив режимлар ўзини қандай тутишини жуда яхши биламан, менинг турмуш ўртоғим ҳам тазйиқлар қурбони бўлган. Маҳбусларга қандай йўллар билан зарар етказилишини биламан.\nЎлимдан икки ой ўтиб Ибодовлар оиласига топширилган ўлим гувоҳномасида расмий ташхис - юрак хуружи деб ёзилган. 2016 йилнинг 15 февралида Бухоро шаҳри маҳкамаси оламдан ўтган Илҳомнинг акаси Раҳим Ибодовни солиқ тўлашдан бош тортгани, хорижий валютани ноқонуний йўлда сотиб олгани ва бошқа қатор иқтисодий айбловлар билан саккиз йилга озодликдан маҳрум қилишга ҳукм чиқарди.\nҲозирда адолат излагани туфайли Ибодовларнинг оиласи катта босим остида қолмоқда.\nМарказий Осиёда Инсон ҳуқуқлари ассоциациясига кўра, Ўзбекистон Ички ишлар вазирлиги ва Миллий Хавфсизлик хизмати ходимлари томонидан бўлган тазйиқлар ва таҳдидларга қарамай, Ибодовлар оиласи мазкур иш борасида жамоатчилик эътиборини тортишга қарор қилишган.\nМарказий Осиёда Инсон ҳуқуқлари ассоциацияси раҳбари Надежда Атаеванинг Би-би-си билан суҳбатда айтишича, Ўзбекистонда тадбиркорларга қарши айбловларни қалбакилаштириш практикаси сурункали тус олган.\nНадежда Атаева: Мен инсон ҳуқуқлари ҳимоячиси сифатида бир жиҳатга эътиборимни қаратдим. Ибодовларинг ишида ҳукумат расмийлари пора беришдан бош тортган тадбиркорларни жазоламоқчи бўлганлари аён бўлди. Кимки иқтисодий жиноятга қўл урган бўлса, сўзсиз жавобгарликка тортилиши керак. Бироқ Ўзбекистонда солиқ тўловлари ва тадбиркорлик соҳаларида шаффофликнинг йўқлиги билан бирга ҳукм сураётган қонунбузарликлар шароитида ҳар қандай тадбиркорнинг омади шахсий алоқа ва "ҳомий"ларга бориб тақалади. Бошида расмийлар тадбиркорга бизнесни ривожлантириш учун халақит беришмайди, лекин кейин эса ҳатто ўлдириб юбориш орқали уни барбод қилишади. Ибодовлар маҳкама иши Ўзбекистон режимининг ёрқин кўзгусидир.\nБи-би-си: Сизнинг иддаоларингиз қандай даллиларга асосланган? Қийноқларнинг турли тафсилотлари ва фотосуратларни қаердан олгансиз?\nНадежда Атаева: Ибодовлар оила аъзолари қийноқлар изларини ўзлари суратга тушириб, уларни бирма-бир қайд этишга мувафақ бўлганлар. Одатда бундай ҳолат камдан-кам содир бўлади. Биз сурат ва видеоларни мустақил тиббий экспертларга юбордик. Биз уларга "суратдаги Илҳом Ибодовнинг жисмоний жароҳатлари унинг ўлимига олиб келиши мумкин бўлганми?" деган савол қўйганмиз. Албатта, ўлим сабабларини расмларгина орқали аниқлаш қийинлигини биз тушунганмиз. Ўлим сабабини билиш учун ўлган инсон жасадини махсус суд-мед экспертиза лабораторияси шароитида текшириш керак. Марҳум Илҳомнинг жасади яқинларига шошилинч равишда кўмиш учун топширилди. Ҳукумат "қийноқларга чек қўйилган" деб навбатдаги иддаоларни айтаётган бир вақтда ҳуқуқ ҳимоячилари мамлакатда ўлим ҳолатларини мустақил экспертиза қилиш учун шароит яратилмаганлигини исботлаш учун айнан бу ишни мисол сифатида олиб чиқмоқдамиз.\nБи-би-си: Маҳкама жараёнларида айбланувчиларнинг адвокатлари иштирок этишганми? Умуман раислик қилган судья ва иш олиб борган ҳимоячи қийноқ рўй бераётганига эътибор қаратишганми?\nНадежда Атаева: Маҳкама жараёнларида Ибодовларнинг адвокатига босим ўтказилган бўлиб, ҳакам Раҳим Ибодовнинг улар қийноқларга тутилгани борасидаги сўзларини эътиборсиз қолдирган. Маҳкама раиси унга очиқдан-очиқ бу мавзуда гапирмасликни тавсия берган. Раҳим Ибодовнинг сўзлари, ҳаттоки, маҳкама протоколларида қайд этилмаган. Лекин адвокат Иброҳим Норовнинг аппеляция шикоятларида бу сўзлар бор. Аввалига, ҳибсга олинганларидан сўнг, айбланувчи Ибодовларга давлат томонидан бир адвокат тайинланганди. У Ибодовлар оиласига: "Хавотир олманглар, ҳаммаси яхши" деб ишонтирган. Бироқ у ака-укани ҳимоялаш учун ҳеч қандай ҳаракат қилгани йўқ. Бутун тергов жараёнида қариндошлар уларни кўролмаганлар. Уларнинг синглиси Дилфуза ҳибс муддатини узатиш учун йиғилган Бухоро шаҳри судига бориб, узоқдан кўрган. Ака-укани олиб келганларида суд биносига Илҳомни икки назоратчи судраб олиб келишган. Дилфуза Илҳомнинг боши назоратчилардан бирининг елкасида бўлганини кўрган. Ҳакам уни бу ҳолатда кўриб, индамаган ва ҳибс муддатини чўзишга буйруқ бурган. Бир неча соатдан сўнг Илҳом жон берган.\nБи-би-си: Ўзбекистон жазони ўташ тизимида сўроқ ва тергов жараёнида айбланувчи оламдан ўтганининг сабабларини аниқлаштириш учун ички текширувлар йўлга қўйилмайдими?\nНадежда Атаева: Йўқ, бу маълумотлар ёпиқ саналади. Ибодовлар оиласи турли ташкилоталрга, жумладан, президент девони, прокуратура ва МХХга ҳам, 120 га яқин муассасага мурожаат юборганлар. Жавоб олишмаган. Фақат маҳкама идораларидан ҳужжатларнинг нусхаларини олишган, холос. Бўлиб ўтган суд жараёнлари борасида маълумотларни бир неча ойлаб кечиктирилиб олишга мувафақ бўлганлар. Ҳаттоки 13- сентябрда жон берган Илҳом Ибодовнинг ўлими ҳақидаги гувоҳномани қариндошлар 11 ноябрда олишган. Илҳом ўлган куни унинг жасади оилага топширирилганда, уларга бир неча соат ичида кўминглар, деган буйруқ келган. Оила аъзолари, қийноқлар изларини кўра туриб, ўзлари экспертиза қила олмаганлар. Фақат бизга Ибодовлар онасининг айтишича, сурат ва видеога туширишга улгурганлар. Ибодовлар оила аъзолари ўз шикоятларида, Илҳом Ибодовнинг, уларнинг сўзларига кўра, ўлимига жавобгар бўлган расмий шахсларнинг исмларини ошкор қила бошлаганларидан сўнг, уч нафар Миллий Хавфсизлик ходими бошқа вилоятларга ишга ўтказилган.